PLANICA (VG) Krisemøte, uenigheter og TV-uttalelser i den svenske leiren får Frida Karlssons mamma til å uttale seg. Karlsson ble sensasjonelt fragått av Ingvild Flugstad Østberg på den tredje etappen. Etterpå klaget den svenske ynglingen på dårlige ski, mens smøresjef Peter Myhlback mente Karlsson så sliten ut.  Mamma Mia Karlsson snakket med Frida etter løpet, og synes ikke noe om det smøresjefen sa om datteren: – Hun følte at hun ble kastet under bussen, sier hun til Expressen torsdag kveld. – Av (Petter) Myhlbacks uttalelse? – Ja, hun ble opprørt over den, sier Mia Karlsson. Luken Frida Karlsson ga fra seg klarte de svenske favorittene aldri å hente, og da gikk gullet til Norge foran Tyskland. Sverige måtte spurte for å berge medaljen. Noen timer etter målgang hadde den svenske leiren krisemøte i garasjen på VM-arenaen i Planica, som kom etter uenighetene om kvaliteten på skiene. – Jeg synes det ser ut som Frida (Karlsson) er ganske sliten i beina og ikke trykker på ordentlig, sa den svenske smøresjefen Petter Myhlback til Viaplay. – Min spontane reaksjon er at vi absolutt ikke hadde dårlige ski i dag. Materialet er en viktig faktor, men det finnes andre faktorer, fortsatte Myhlback. Det er disse uttalelsene Mia Karlsson reagerer på. Hun har selv smurt og valgt mange ski for datteren over årenes løp, så hun skjønner at de svenske smørerne har gjort alt de kan for å få på plass de best mulige skiene. Også Frida Karlsson reagerte på det Myhlback sa. – Jeg vet ikke om han en gang har gått på mine ski i dag. Jeg ble litt skuffet når dere (pressen) sa at han hadde sagt det. Så vi skal ta oss en prat sammen, sa Karlsson før krisemøte. – Det handler om tillit. Det er et lagarbeid. Det er ikke som å gå i krigen sammen, men de må stole på hverandre. De må ordne opp i dette. Hvis jentene går ut på tremila og er usikre på skiene, så kommer det aldri til å gå. Jeg håper de løser det innen den tid, sier Mia Karlsson. VG har ikke lykkes i å få en kommentar fra Mia Karlsson torsdag kveld. Den svenske landslagssjefen Anders Byström har ikke besvart VGs henvendelser. – Det er katastrofalt og det verste som kan skje for troppen, sier NRK-ekspert Fredrik Aukland til VG om Sveriges marerittdag i Planica. Det startet med en skuffende stafettbronse. Så valgte Frida Karlsson å klage på skiene. Deretter svarte smøresjefen lagets store stjerne krasst. Etter et oppvaskmøte i kjelleren under langrennsstadion trodde kanskje de fleste at stridsøksen var lagt død. Men etter at Expressen slo stort opp at mamma Karlsson mener datteren følte seg kastet under bussen, må Aukland bare riste på hodet. – Det gjenstår en stafett for herrene og to viktige individuelle distanser og da er interne konflikter som sagt det verste som kan skje. Når smøreteam og løpere går ut mot hverandre, foreldre involverer seg, da er det vanskelig å fungere som lag, sier han. Ebba Andersson og Maja Dahlqvist, som begge gikk på det svenske bronselaget, var like etter løpet sikre på at Karlssons ski var dårlige. Lagvenninne Emma Ribom ristet på hodet da hun får spørsmål om skiene. – Med de forutsetningene som vi hadde, synes jeg vi gjorde det vi kunne, sa Ribom til VG. Den svenske smøresjefen ba de svenske damene akseptere og ta nederlaget. – Marginene i toppidrett er liten, noen ganger må man innse at noen andre er bedre, sa Myhlback til VG. – Er du redd for å få kjeft av Frida? – Virkelig ikke, sa Myhlback før det ble kjent at de skulle ha krisemøte.


Forskerne har funnet en 9 meter lang, skjult korridor i Kheopspyramiden i Giza. De tror korridoren kan lede til nye funn i den over 4.600 år gamle pyramiden. Egyptiske myndigheter kunngjorde nyheten torsdag. Funnet ble gjort i forbindelse med et omfattende skannings-prosjekt av pyramidene, som har pågått siden 2015. Der tas moderne skanne-teknologi i bruk for å finkjemme innsidene av de eldgamle byggverkene. Korridoren som nå er funnet i Kheopspyramiden, befinner seg like bak hovedinngangen. Forskerne tror korridoren ble bygget for å avlaste vekt på enten hovedinngangen eller et hittil uoppdaget rom. Kheopspyramiden er den eneste gjenværende av verdens syv underverker fra oldtiden. Den skal ha tatt 20 år å bygge, sto ferdig rundt år 2580 fvt. og er den største av de tre store pyramidene i Giza like utenfor Kairo. Den antas å ha blitt bygget som et gravkammer for faraoen Khufu. Den 146 meter høye pyramiden var verdens høyeste menneskeskapte byggverk fram til det 330 meter høye Eiffeltårnet ble bygget i Paris i 1889.


ROAN (VG) Politikere møter aktivister i Oslo daglig for å snakke om Fosensaken. – Hvis de vil snakke er det vel oss de bør snakke med, sier reindriftssame Elise Holtan Pavall Årbogen.  Demonstrasjonene i Oslo har pågått i flere dager, og aktivister som sperrer ut ansatte fra departementene bæres bort.  I Fosen har snart alle mediehusene vært på besøk hos de seks familiene hele Fosen-saken startet med. Likevel er det ingen politikere, fra Stortinget eller regjeringen, som har tatt kontakt med reineierne. – Vi har sett på dem på TV, men ikke hørt noe fra dem selv. Ingen har tatt kontakt med oss, sier Elise Holtan Pavall Årbogen.  – Bør de ta kontakt? – Hvis det er løsninger de er opptatt av å snakke om, så er det vel oss de bør snakke med.  Dette har skjedd onsdag: Politiet bar bort Greta Thunberg Tåken ligger tett på Roan vindkraftverk og nærmest tryller vekk de høye vindturbinene.  Årbogen viser oss hvor anleggsveiene går gjennom det som en gang var vinterbeitet for reinsdyrene til Nord-Fosen Siida, der tre familier driver reindriften sin sammen.  – Du kan se at veiene kutter tvers gjennom det som var leitet for reinen. Det var urørt natur, nå ligner det mer et anleggsområde, sier Årbogen.  Hun peker ned i en dal med et lite vann og grønne områder med spredte trær. Årbogen  tok over reindrifta etter sin far i 2019. Hennes første dag som eier var også første dagen familiene møtte i tingretten.  Møt familiene som møtte staten i Høyesterett og vant: - Vi trodde det var reelt Fosen Vind hadde fått tillatelse til å bygge ut vindkraftverkene Roan og Storheia, mot protester fra familiene. Selskapet skulle betale siidaene en erstatning, men familiene ville ikke godta det.  De mente at tillatelsene aldri skulle vært gitt, fordi de brøt med deres rettigheter som urfolk. Fosen Vind tok spørsmålet om erstatning til tingretten, og siidaene ba retten avvise erstatning fordi konsesjonene var gitt i strid med loven. Dermed ble en rettssak startet av Fosen Vind for å få satt en erstatningssum, til en sak om staten hadde brutt samenes rettigheter som urfolk. Staten gikk selv inn som partshjelp for utbyggerne i saken, familiene møtte regjeringsadvokaten som motpart. Dermed ble det også et tap for staten, da familien vant i Høyesterett i november 2021.  Familiene fikk rett. Staten hadde brutt deres rett til å fortsette reindriften, da de ga utbyggerne tillatelse. Dermed er konsesjonene i praksis ugyldig.  Det Høyesterett ikke tar stilling til, er om det betyr at turbinene nå skal rives. Det er den eneste løsningen hun ser.  – Vi har vært villige til å diskutere andre erstatningsbeiter, for det er beiteområder vi trenger. Vi har også vært åpne for å finne løsninger for å kunne sameksistere med vindturbinene på kort sikt, men ikke i de 25 årene de har konsesjon for. Det er uaktuelt, sier Årbogen.  Les også: Støre med advarsel til partifelle etter rive-utspill Det naturlige for siidaen er at de rullerer mellom de tre vinterbeitene de har. Nå har de bare to vinterbeiter å bruke, og de er i ferd med å bli nedslitt. I tillegg er ikke noen av beitene store nok til å holde flokkene samlet, slik de helst skal.  – Vi har rein som er på sommerbeite om vinteren, og rein som er på sommerbeitet når de kalver. Ting har endret seg og den spiralen går fort nedover, sier Årbogen.  – Jeg tenker at nå må noe skje, hvis ikke er det snart over for reindrifta på Fosen. De har hatt flere konsultasjonsmøter med Olje- og energidepartementet. Det forrige var i november. Sålangt har ikke reindriftssamene blitt enige med OED om noe, og statsminister Jonas Gahr Støre (Ap) har innrømmet at saken har stått fast. – Problemet er at de kommer ikke med løsningsforslag, de vil bare snakke om hva de skal utrede. Vi mener at saken er godt nok utredet. Den var utredet nok i tingretten, i lagmannsretten og i Høyesterett

Fosen:   - Det er vel oss de bør snakke med


Regjerende Holmenkollen-vinner Martin Løwstrøm Nyenget (30) skal gifte seg med Synne Baklid i mai. – Det er noe jeg gleder meg veldig til. Det er litt sånne ting som er fint å ha på siden. Ski er viktig det, men det finnes ting som er enda viktigere, sier Martin Løwstrøm Nyenget, landslagsløper i langrenn.  Han sto for karrierens høydepunkt da han vant den legendariske femmila i Holmenkollen i mars i fjor. Det rørte lagkameratene etter at han kort tid i forkant mistet faren og talte i begravelsen.  I mai når Nyenget et annet høydepunkt, da bryllupet med Synne Baklid finner sted. De har vært sammen siden de var 19 år.  – Jeg vil si at etter elleve år sammen, da er du ikke treig med å få ut ringen. Det blir veldig stas å samle venner og familie til en stor fest, sier Nyenget. – Jeg gleder meg ekstra, for jeg er veldig happy med den jeg skal gifte meg med. Det er stas, fortsetter han stolt. Støtten fra Baklid kaller han «veldig viktig». – Hun er veldig god til å støtte. Hun er ikke dullete av seg, men støtter når hun vet det trengs noe ekstra. Vi har det veldig gøy sammen og er gode venner. Nå går vi fra å være samboere til ektefeller, det er ekstra stas, sier Nyenget.  Som reserve fikk han muligheten på VM-femmila som Pål Golberg vant sist søndag. Nyenget selv ble nummer fem. Førstkommende lørdag venter ny femmil, denne gang i fristil og i Holmenkollen. Første konkurranser for langrennsløperne etter VM er femmila i Holmenkollen lørdag og søndag. Deretter er det sprint i Drammen torsdag neste uke. Få full oversikt over sport på TV i VGs nye sportskalender.


Flere advokater reagerer kraftig på justisminister Emilie Enger Mehls (Sp) siste uttalelser, og stiller spørsmål ved om hun tar politets feiltrinn på alvor.  Kritikken mot politiet som Mehl svarte på omhandler:  Leder i Advokatforeningen, Jon Wessel-Aas, mener justisministeren gjør feil i å gå imot kritikerne av politiet, noe Rett24 omtalte først. – Det går fint an å si at politiet gjør en viktig jobb som generelt gjøres godt, men samtidig si at feilene som er avdekket i dette tilfellet er alvorlige, og at det derfor må tas grep, skriver Wessel-Aas, i en e-post til VG.  Advokat Frode Sulland mener også at tilliten til Mehl nå er svekket. – Politiet har svekket tillit på grunn av dets oppførsel, og nå svekker justisministeren den tilliten man måtte ha igjen til henne, sier Sulland til VG. Har vært tydelig Statssekretær for Mehl, Hans-Petter Aasen (Sp), skriver i en e-post til VG at han mener Wessel-Aas’ uttalelser er unyanserte og upresise.  – Han tillegger justisministeren holdninger hun ikke har, skriver Aasen.  Han sier videre at justisministeren gjentatte ganger har vært tydelig på at rapporten om NNPF blir tatt på alvor og fulgt opp grundig. – Vi mener utvalgets rapport gir et godt grunnlag for å følge opp de anbefalinger utvalget har kommet med. Politidirektoratet er godt i gang med oppfølgingen av utvalgets anbefalinger, skriver Aasen.  – Veldig drøyt I intervjuet med Nettavisen reagerte Mehl blant annet på en tidligere Twitter-uttalelse fra MDG-leder Arild Hermstad:  – Det opplever jeg som veldig drøyt. Det har ikke rot i virkeligheten og det skaper en konfliktfylt debatt. Det er en kritikk som er helt feilslått, sa Mehl til Nettavisen. Videre forteller justisministeren at kritikken bidrar til økt polarisering og et konfliktfylt ordskifte.  – Til syvende og sist er jeg redd det i seg selv kan påvirke tilliten til politiet – når man hele tiden angriper tilliten, sa Mehl. Svekker tilliten Wessel-Aas reagerer på justisministerens svar til kritikerne, og sier at det langt ifra er kritikken av hendelsene som svekker politiet.  – Kritikken, og ikke minst den politiske ledelsens vilje og evne til å ta kritikken på alvor, er hva som kreves for å gjenopprette tilliten. Å angripe kritikken bidrar til det motsatte, og ikke minst til å svekke tilliten til politisk ledelse. Det er som å angripe gutten som peker på at keiseren er naken, fortsetter han.  – På dette punktet mener jeg at justisministeren svikter i sin rolle, avslutter Wessel-Aas.  Også presidenten i Juristforbundet har kastet seg inn i debatten: Statssekretær Aasen understreker at forutsigbarhet om politiets tvangsmiddelbruk er viktig for både politiet, samfunnet og berørte.  Han sier at bruk av narkotika har alvorlige helseskadelige konsekvenser, samt negative virkninger for pårørende og samfunnet:  – Det er derfor viktig at politiet har egnede virkemidler for å kunne avdekke og etterforske innførsel og salg av større mengder narkotika, til å kunne avdekke bakmenn, og bekjempe organisert kriminalitet og den kriminelle økonomien, sier Aasen.  – Snus helt på hodet Sulland sier han oppfatter det som om justisministeren ikke aksepterer kritikken, og at hun ikke tar feilene som har blitt begått på alvor.  – Dette er bare ett av mange eksempler på hvordan rettsstaten begynner å få mange riper i lakken, sier Sulland.  Justisdepartementet har tidligere beklaget overfor de som har blitt utsatt for ulovlig tvangsmiddelbruk, men Mehl har ikke gjort dette selv.  – Justisministeren har først unnlatt å beklage de ulovlige ransakingene, og i tillegg skal de som kritiserer politiet kritiseres. Det snus helt på hodet, sier Sulland.  På spørsmål fra Nettavisen om hvorfor Mehl ikke har beklaget, svarer hun følgende:  – Politidirektøren har beklaget, og jeg mener det er riktig at det ligger hos dem


Katherine Koonce (60) ofra livet i det ho forsøkte å stoppe masseskytinga som gjekk føre seg på barneskulen ho dreiv i Nashville. Tre niåringar og tre tilsette vart drepen på ein kristen privatskule i Tennessee (USA) måndag, da Audrey Elizabeth Hale (28) på brutalt vis skaut seg gjennom skulens dører før tilfeldige elevar og tilsette vart hennar offer. Konfronterte skyttaren Som rektor på ein skule i USA hadde Koonce sørgja for at elevar og tilsette var trent på ei potensiell skuleskyting. Byråd i Nashville, Russ Pulley, fortel til FOX 17 News at Koone umiddelbart avslutta eit Zoom-møte etter det første skotet, og ikkje nølte med å gå etter gjerningspersonen. – Ho avslutta samtalen umiddelbart, reiste seg og sette kursen mot skyttaren, seier han til kanalen. Politisjef John Drake bekreftar på ei pressekonferanse at rektoren var involvert i ein konfrontasjon, og vart drepen i ein gang på skulen.  – Ho gjorde det rektorar gjer; beskytta barna sine, seier byrådet.  Også den lokale pastoren, John Bourgeois, gir uttrykk for rektorens heltefulle handling. – Ho ofra livet til forsvar for barna under hennar omsorg, skriv han.  I tillegg til Koonce vart også hennar to kollegaer, Cynthia Peak og vikarlærar Mike Hill, drepen. Tre ni år gamle elevar var også drepen, Evelyn Dieckhaus, Hallie Scruggs og William Kinney. Også gjerningspersonen vart drepen av politiet.  Kjøpte våpen lovleg Hale hadde laga eit detaljert kart over skulen og eit manifest for ho gjekk til angrep på skulen der ho sjølv har vore elev.  Ho hadde kjøpt sju våpen og brukte tre av dei, to rifler og ein pistol under skytinga. Alle våpena var lovleg kjøpt, fortel politiet.  Hale identifiserte seg som transperson, skriv ei rekke medium. Ho vart født kvinne, men hadde ført opp hankjønn som pronomen på Linkedin, noko som indikerte at Hale var transmann, seier Kristin Mumford, talsperson i politiet til New York Times. På spørsmål om skyttarens kjønnsidentitet var knytt til angrepet, svarte politisjef John Drake at dei etterforskar alle spor. Foreløpig er det ikkje kjent kva Hale sitt motiv var. Ein teori bak angrepet er at Hale kan ha mislikt å gå på den kriste skulen, ifølgje politisjefen.  Hale budde med foreldra sine, og det var der politiet fant det detaljerte kartet og eit manifest om angrepet. Ifølgje politisjefen hadde Hale planar om eit større angrep også ved ein anna skule i området. Dette droppa ho visstnok fordi skulen hadde høgare sikkerheit.  På Twitter skreiv ordførar i Nashville, John Cooper, at Nashville no er ein del av den fryktelege, lange lista over byar som har opplevd skuleskytingar i USA. – Mine medfølelser går ut til familiane til ofra, skreiv han. Vil forby automatvåpen Same dag som skuleskytinga gjekk president Joe Biden ut med ein uttalelse om at USA må gjere meir for å stoppe vold som følge av våpenbruk. – Ein hendelse som denne er ein familie sitt verste mareritt, sa presidenten. Han oppfordra også Kongressen om å vedta eit nasjonalt forbud mot automatvåpen for privat bruk. Eit slikt forbod gjalt i USA frå 1994, men vart oppheva i 2004. Også etter skuleskytinga i Mississippi i februar kom Biden med den same oppfordringa.

Drept:  Rektor gikk rett mot skoleskyteren


Milliardærer betaler en langt mindre andel skatt av sine inntekter enn vanlige lønnsmottagere. Nå vil Rødt lukke dette gapet og foreslår en egen milliardærskatt, inspirert av USAs president Joe Biden.    – Vi har to skattesystemer i Norge: Ett for vanlige lønnsmottagere, og ett for en bitte liten elite som lever av aksjeutbytte. Nå er tiden inne til å tette noen skattehull, sier Rødts nestleder Marie Sneve Martinussen til VG. I 2023 diskuterer alle partiene det norske skattesystemet. Regjeringen forbereder endringer i skatten etter at skatteutvalget kom med sin rapport i desember.  Halv skatt for de rikeste  Rødts forslag til nye skattegrep handler ikke overraskende om at de rikeste i Norge skal betale mer skatt. Mens sykepleiere, lærere og folk som lever av trygd betaler om lag 22 prosent av sin inntekt i skatt, viser beregninger fra Statistisk Sentralbyrå at de 0,1 prosent aller rikeste i Norge bare betaler om lag 11 prosent skatt av sine inntekter. – Stortinget har aldri vedtatt at de aller rikeste i Norge skal betale mindre skatt per krone enn sykepleiere, og jeg tror ikke at noen av partiene mener det heller. Veldig mye i skattesystemet er basert på at de rikeste teoretisk skal betale skatt, men i praksis ikke gjør det, forklarer Martinussen. Hun viser til at også Aps tidligere nestleder Hadia Tajik har kalt den gjeldende skattemodellen for de aller rikeste, for en «ulikhetsmaskin» som må gjennomgås på nytt.  Stjal idé fra Biden  Nå har Rødt lagt en plan med forslag for å tette disse hullene. Ett stort grep er inspirert fra USA, kapitalismens høyborg: – VI har stjålet Joe Bidens skattegrep: en egen milliardærskatt, sier hun. I 2023-budsjettet lanserte USAs president forslaget som betyr at urealiserte aksjeinntekter legges på toppen av all skattepliktig inntekt og beskattes med minimum 20 prosent. Når aksjene i fremtiden blir solgt, kommer den innbetalte skatten til fradrag.  Rødt vil sette denne skatten til 25 prosent. Bidens milliardær-skatt har møtt sterk motstand i den amerikanske kongressen. Men Rødt-nestlederen tror at forslaget vil ha større sjanse her i Norge. Selvbestemt skatt  – Skatteutvalget skriver at norske aksjonærer har mer enn 3000 milliarder kroner i inntekter, som ikke er beskattet på grunn av fritaksmetoden, sier hun. Fritaksmodellen sier at inntekter fra verdiøkning og utbytte fra aksjer er skattefrie mellom selskaper. Disse kapitalinntektene blir skattepliktige for skattyteren den dagen de tas ut til personlig forbruk – fratrukket et skjermingsfradrag. Ifølge Rødt er konsekvensen av denne modellen at de aller rikeste selv kan bestemme når de vil betale skatt, eller om de vil utsette skatten for alltid. Martinussen vil derfor fjerne både fritaksmetoden og skjermingsfradraget for at denne formen for kapitalinntekt skal føres fram til beskatning.  – Tall vi har fått fra Finansdepartementet, viser at folk med formue over 100 millioner kroner hadde i gjennomsnitt 2,2 millioner kroner i ubenyttet skjermingsfradrag, som dermed blir en friinntekt før de må betale skatt. Det kan sammenlignes med vanlige lønnsmottagere, som ikke kan tjene mer enn om lag 70 000 kroner før inntektene blir skattepliktig, sier Marthinussen. – Det er en viktig grunn til at de aller rikeste betaler mindre skatt per krone enn en vanlig sykepleier, legger hun til.  Exit-skatt I sine forslag til skatteomlegginger, vil Rødt at rike som flytter ut av Norge, må gjøre opp for såkalt  latent skatt først. Den nye SV-lederen Kirsti Bergstø fremmet et lignende forslag til exit-skatt i sin landsmøtetale. – Vi vil kreve at alle må betale skatt av sine urealiserte gevinster, slik Tyskland gjør, før de flytter til utlandet, sier Martinussen. Rødt vil også skjerpe skatteplikten for forbruk gjennom selskap, som blant annet skulle ramme eget bruk av privatfly. Regjeringen har utredet en slik skatteendring, men i fjor høst varslet regjeringen at innføring ville bli utsatt


Onsdag skulle de ansatte starte i ny jobb. Nå varsles de i stedet om mulige permitteringer.  Elkjøpbutikken i Bamble skulle åpne onsdag denne uken. Lørdag ble den totalskadet etter brann.  Totalt skulle nærmere 30 ansatte starte i ny jobb onsdag. Slik blir det altså ikke.  Operasjonsleder i Sør-Øst politidistrikt, Øystein Eikedal, opplyste til VG lørdag kveld at det var skader for flere titalls millioner  som følge av brannen.  Permitterer  Mandag ettermiddag opplyser Elkjøp overfor VG at de muligens må permittere de ansatte etter hendelsen.  – Det har vært en sår helg. Det er ufattelig trist at vår nye Elkjøp-butikk som var åpningsklar, ble totalskadet under brannen som oppsto lørdag kveld. At vi nå ser oss nødt til å muligens permittere våre medarbeidere er en tung beslutning, sier Madeleine Schøyen Bergly, kommunikasjonssjef i
Elkjøp Norge i en mail til VG.  Hun skriver videre at kjeden nå gjør det de kan for å finne midlertidige arbeidsplasser og løsninger til så mange som mulig. Varehussjef ved Elkjøp Bamble, Simen Røch Lindkvist, sier i e-posten som er sendt til VG at han har sett sine ansatte stå på sent og tidlig for å få klar butikken som skulle åpne onsdag.  – Det har vært tøffe dager med sjokk og mye følelser. Jeg har ikke ord for hvordan det føles å se butikken sin, som man sammen med medarbeidere og kolleger har gledet seg til å åpne dørene på, stå i brann. Det er usikkert hva som skjer videre, derfor er det med tungt hjerte at det nå i ettermiddag gis permitteringsvarsler, sier han.  Nedbemanning og nå brann  I januar gikk Elkjøp gjennom en nedbemanningsprosess. Det førte til at mange i kjeden mistet jobben.  Mange av de ansatte ved Elkjøp Bamble kommer fra en annen Elkjøp-butikk som måtte legge ned etter nedbemanningsprosessen.  – Vi var så glade for at vi i denne prosessen fant nye arbeidsplasser til de som var berørt. Det kjenner vi på alle sammen. Det som er det viktigste for meg og oss nå, er å ta vare på medarbeiderne mine i denne perioden.
Sammen med Elkjøp Norge sentralt er vi aktivt i gang med å finne arbeidsplasser til så mange som mulig mens vi står i denne uavklarte situasjonen.

Permitteringsvarsel til Elkjøp-ansatte:   -  Sjokk og mye følelser


Influencer Emma Ellingsen ble et tilfeldig vitne da Bård Lanes ble skutt i Tønsberg i april 2021.  Forrige uke startet rettssaken mot de fire mennene som er tiltalt for drapet på 33-åringen. Bård Lanes ringte selv til politiet og fortalte at han var skutt. Få timer senere døde han på Tønsberg sykehus.  Tre av de fire tiltalte mennene ble pågrepet kort tid etter drapet. Den fjerde, en brasiliansk mann i 20-årene, ble pågrepet i mars i fjor i en stor politiaksjon.  Før rettssaken nektet alle fire straffskyld, men nå har en 27 år gammel mann erkjent å ha skutt 33-åringen. Han hevder imidlertid at han ikke mente å drepe.  En av de som vitner i Vestfold tingrett onsdag, er influencer Emma Ellingsen. Hun er selv fra Tønsberg, og skal ha blitt et tilfeldig vitne til drapet.  – Jeg og en venninne satt i en bil og så en mann komme løpende mot bilen. Jeg husker ikke helt hva han sa, men han sa et eller annet til oss, sier Ellingsen under vitneforklaringen. Hverken hun eller venninnen har noen tilknytning til Bård Lanes.  I tidligere avhør har Ellingsen forklart til politiet at Lanes oppsøkte dem mens de kjørte inn på industriområdet på Kilen. Hun fortalte da at hun hørte at Lanes ba om hjelp, og at han så paranoid ut.  – Han så nesten forskrekket ut. Det så ut som noe hadde skjedd, utdyper Ellingsen i retten onsdag.  Ellingsen forklarer videre at hun ikke så noen andre personer i nærheten, og at det var mørkt ute.  – Vi ble redde På spørsmål om Lanes forsøkte å vise dem hva han ønsket, forklarer Ellingsen at han løftet opp genseren sin, men at de ikke så noe. Videre sier hun at de ble redde da de ble oppsøkt av Lanes, og at de dermed snudde bilen sin og kjørte av gårde. – Det var så sent på kvelden og det var ingen andre rundt oss. Vi tenkte ikke over at vi skulle hjelpe han eller slippe han inn i bilen, sier hun.  – Vi ble redde for at han hadde andre grunner for å ta kontakt med oss. I et annet politiavhør skal Ellingsen tidligere også ha fortalt at Lanes også pekte bak seg etter at han ropte på hjelp. I retten sier Ellingsen at hun ikke husker detaljene rundt dette i dag.  Ellingsen ble også spurt om hun husker å ha sett Lanes legge seg ned på bakken. Hun har i avhør forklart at hun snudde seg i bilen og observerte Lanes mens de kjørte vekk fra stedet. Han skal da ifølge forklaringen ha satt seg ned på bakken, og sett fortvilet ut.  – Du snur deg og får med deg at han legger seg ned på bakken? – Ja, nå som du sier det, så husker jeg det.  Ifølge opplysninger til Nettavisen forsøkte Ellingsen og venninnen å ringe politiet i Tønsberg to ganger etter hendelsen, uten å få svar. De skal ikke ha ringt 112, da de ikke trodde det var snakk om et nødstilfelle. Mener drapet var planlagt Bård Lanes var på Brun og blid med samboeren sin da han av uvisse ukjente årsaker gikk ut av solstudioet igjen før han hadde lagt seg i en solseng. Politiet mener at drapet var godt planlagt, og at det ble gjennomført på oppdrag fra en 32 år gammel mann ved navn Lasse. Han har selv forklart at han har vært i en personlig konflikt med Lasse. I mars 2021, måneden før Lanes ble drept, ba politiet ham om å skaffe dem opplysninger om Lasse, som ifølge påtalemyndigheten var oppdragsgiveren for drapet. Flere spor i etterforskningen kan indikere at informantrollen kan ha vært en del av motivet bak drapet. LES AVSLØRINGEN: Drapet på politiinformanten Politiet brukte UC-agenter for å avsløre en av de tiltalte. Men UC-beviset har i sin helhet blitt avskåret av domstolen. Les mer om det her.


ETIHAD STADIUM (VG) (Manchester City-Nottingham Forest 6–0) Erling Braut Haaland (22) scoret hat trick i andre kamp på rad for Manchester City. Mot Nottingham Forest brukte jærbuen bare 38 minutter. – Det er fantastisk. Det er ikke mer å si, forteller Haaland til BT Sports – trippende her i intervjusonen på Etihad Stadium noen minutter etter slutt. 22-åringen beskriver at han stortrives med å spille foran supporterne i England - under ledelse av trener Pep Guardiola (51). – Jeg elsker det, noe du også kan se. Det er utrolig. Det har vært bra her så langt, så jeg klager ikke. Jeg forsøker å høre så mye jeg kan på Pep og de andre guttene, for de er fantastiske. Jeg hadde ikke scoret uten dem, sier Haaland etter nok et målshow. Med tre nye nettkjenninger har han scoret totalt ni mål på bare fem kamper. Det har ingen andre klart før ham i Premier League-historien. Etter helgens hat trick mot Crystal Palace, tok det under 12 minutter før Haaland scoret sitt første mål mot Nottingham Forest onsdag kveld. I brytekamp mot tre år eldre Joe Warrall (25) ble bortelagets midtstopper sjanseløs mot den over 90 kilo tunge oksen fra Jæren. På innlegg fra Phil Foden (22) holdt Haaland engelskmannen unna og styrte kontant inn 1–0 etter å ha rykket seg fri i rommet ved første stolpe. På Etihad Stadium kunne man se en blanding av jubel og latter i ansiktene på City-supporterne, i kollektiv forbauselse over det norske fenomenets nærmest uvirkelige prestasjoner. – Det er første gangen jeg ser ham live. Det er som å se Lionel Messi. Det er helt uvirkelig, sier Viaplay-ekspert Eirik Bakke til VG.  Publikum hadde nettopp sett Haaland bokføre scoring nummer syv i hans femte Premier League-opptreden. Fortsatt gjensto det nesten en hel match. Det var en helt spesiell opplevelse. Nottingham Forest hadde fryktet ligaens toppscorer før avspark, og midtveis ut i første omgang smalt det igjen.  Etter å ha mottatt ballen i mellomrommet, vendt raskt opp og spilt Foden alene med Forest-keeper Dean Henderson (25), sendte en takling fra Neco Williams (21) ballen tilbake i føttene på Haaland som enkelt satte inn 2–0 fra 10 meters hold. Med to scoringer, to store glis mot familien på hovedtribunen på Etihad og massiv hyllest fra hjemmepublikumet, fortsatte Haaland å jage mål. De få gangene nyopprykkede Nottingham Forest fikk lov til å ha ballen i laget, pisket nordmannen lagkameratene frem i press.  Med syv minutter igjen til pause viste Haaland seg også frem igjen. Mens den første scoringen kom på første stolpe, hadde 22-åringen denne gangen trukket seg fri midt foran mål. Det fikk den årvåkne lagkameraten John Stones (28) med seg og headet ballen til Haaland etter en corner – og han stusset den videre inn i nettet. Da dommer Paul Tierney (41) blåste av for pause, gikk Haaland rolig mot garderoben med et lite smil – akkurat som om dette var en helt vanlig dag på jobben. Etter det nye målshowet har jærbuen ni mål på fem seriematcher. Det er allerede rekord.  En annen rekord tilhører foreløpig Michael Quinn. 60-åringen brukte seks matcher på å putte 10 ganger i 1992. I nesten 30 år har bragden stått alene, uten sammenligning. Med én match borte mot Aston Villa igjen å gjøre det på til helgen, er Haaland én scoring unna å tangere den og to fra å skrive mer engelsk fotballhistorie. Spisslegenden Gary Lineker (61) spøker nå med at Haaland vil slå Alan Shearers Premier League-rekord på 260 mål før Tottenhams Harry Kane – som står med 187. Da lagene kom ut til andre omgang, var matchen avgjort – men João Cancelo (28) var blant City-spillerne som ønsket flere mål. Etter å ha mottatt ballen fra landsmann Bernardo Silva (28) ved 16-meterstreken, tok portugiseren et par touch og banket ballen i vinkelen med det tredje. Et kvarter senere brøt City igjen gjennom Forest-forsvaret. Innbytter Mahrez flikket ballen til Julian Álvarez som fra skrått hold hadde to valg: Enten spille Haaland på tvers eller avslutte selv. Argentineren valgte det siste, og skjøt City opp i 5–0-ledelse. Rett før slutt økte Álvarez til 6–0 via tverrliggeren med et herlig treff fra 12 meter

Haaland: - Fantastisk. Det er ikke mer å si


Politiet mener «Ex on The Beach»-profil Andreas Østerøy (26) ble utsatt for grov vold med paraply. Tirsdag møtte han tiltalte i retten. – Det var veldig ubehagelig og veldig skummelt. Det var skummelt å se personen igjen i dag, jeg fikk jo alle minnene tilbake. Jeg prøvde holde masken, men skalv i bena. Slik beskriver Østerøy rettssaken i Tromsø hvor han tirsdag møtte som fornærmet i en grov voldssak. Ifølge politiet ble han utsatt for grov kroppskrenkelse med en paraply på en Narvesen-kiosk i februar i år. Tiltalte, en mann i 20-årene, stakk uten foranledning en paraply mellom rumpeballene til Østerøy, ifølge tiltalen. – Det var hardt og veldig vondt. Etter han stappet den inn sa han «du liker det vel du», sier Østerøy på telefon til VG. Mannen skal ifølge tiltalen ha uttalt at Østerøy var «ultragay», at han kom til «å brenne i helvete fordi han var homofil og kristen», samt lignende nedsettende utsagn om Østerøys seksuelle legning. Mannen er tiltalt for grov kroppskrenkelse, og i retten erkjente han ikke straffskyld. – Tiltalte har en annen oppfatning av hendelsesforløpet. Han mener at paraplyen ikke berørte på en slik måte at man står overfor en grov kroppskrenkelse, sier forsvarer Kent Erik Jæger Holmen til VG.  iTromsø og Nordlys var til stede under i rettssaken tirsdag, og skriver blant annet at politiet har video av det som skjedde inne på kiosken. I tillegg skriver de at den tiltalte mannen dagen etter hendelsen sendte en melding på Instagram til Østerøy, og beklagde sin egen oppførsel. Nordlys har delt et skjermbilde av en melding hvor det står følgende:  «Må først og fremst beklage min oppførsel på det dypeste. Aner ikke hva som gikk av meg i går natt. Det jeg sa og gjorde er helt uakseptabelt og håper du kan tilgi meg». Forsvarer bekrefter at tiltalte har forsøkt å beklage hendelsen til Østerøy i etterkant. – Han kjenner seg ikke igjen i utsagn som «ultragay», og forklarte i retten at det var en annen person til stede som sa det. Etter hendelsen, på et annet sted samme natt, ble det ifølge tiltalte en diskusjon om bibelen, og tiltalte har forklart at han har kommet med generelle utsagn, men ikke noe som var rettet spesifikt mot fornærmede. Til Nordlys uttalte forsvareren at hendelsen ikke var grov kroppskrenkelse «men utslag av dårlig humor under påvirkning av alkohol». – Handlingen fremstår som spontant og lite gjennomtenkt, sier han.  Østerøy sier han opplevde at tiltalte ikke tok ansvar for sine handlinger i retten, og reagerer på dette. – Det at han ikke viste anger gjør at jeg begynner å miste håpet for menneskeheten. Jeg blir bare skuffet over at sånne personer finnes.  Østerøy sier hendelsen skjedde uprovosert da han og en venninne skulle kjøpe tyggis etter å ha vært ute på byen.  – Jeg var redd jeg skulle få juling, jeg oppfattet han som truende. Det føltes så urettferdig, jeg følte meg så hjelpeløs. Nå håper han saken får konsekvenser.  – Jeg håper han får fengsel. Forsvarer la det frem som at handlingen var dårlig humor, men det er ikke noe morsomt, dette handler om så mye mer.  Han sier saken er viktig for homofiles rettigheter.  – Jeg ønsker oppmerksomhet til saken for å beskytte meg selv og andre.   Østerøy forteller at saken har påvirket ham i ettertid. – Hendelsen har gjort at jeg har blitt mer redd. Det har tatt bort en trygghetsfølelse. Jeg føler meg mer utrygg enn før, tar taxi over alt og synes det er skummelt å gå alene i mørket.  Ifølge Nordlys sier statsadvokat Kirsti Jullum Jensen at det er viktig å anmelde denne type saker. – Ingen skal måtte finne seg i hatkriminalitet på grunn av hvem man er som person


Sondre Guttormsen imponerte i et stevne i New Mexico, kom seg over 5.90, og satte dermed både personlig og norsk rekord. Det er bare en knapp uke siden han selv noterte norgesrekord i Boston med 5.84.  Guttormsen vant stevnet New Mexico Collegiate Invitational, skriver Princeton Track, klubben 23-åringen representerer.  Hoppet er det beste notert noensinne for det prestisjetunge Princeton Universitetet.


President Volodymyr Zelenskyj har kontaktet Norge og en rekke andre land for å be om støtte til sin fredsplan i Ukraina. Utenriksminister Anniken Huitfeldt (Ap) sier at Norge har tilbudt å lede arbeidet med atomsikkerhet.  Den ukrainske presidenten la først fram planen på et møte i G20-gruppen for verdens største økonomier i november.  Zelenskyj’s «Peace Formula» er tenkt å føre fram til et fritt og uavhengig Ukraina, og forutsetter at Russland trekker ut alle sine styrker fra landet. Nå ber han land som støtter Ukraina om å ta lederskap for hver sin del av planen. – Zelenskyj’s fredsplan er omfattende og ambisiøs, og Norge er innstilt på å bidra. Det gjenstår å se hvordan Ukraina vil følge opp planen i praksis og vi vil også måtte diskutere med dem hvordan vi best kan bidra, sier Huitfeldt i en e-post til VG. – Norge har uttrykt et ønske om å bidra innenfor atomsikkerhet og strålevern. Det har vi informert den ukrainske ambassaden om, legger hun til.  Snakket med Stoltenberg  Zelenskyj’s fredsplan består av ti deler: Den ukrainske presidenten presenterer nå tankene rundt fredsplanen i samtaler med andre ledere.  Generalsekretær i Nato, Jens Stoltenberg, opplyser til VG at han diskuterte fredsplanen med Zelenskyj da de snakket sammen på telefon onsdag i denne uken. Planlegger toppmøte  Ukraina legger planer for et mulig toppmøte i februar.  Et aktuelt tidspunkt skal være 24. februar, som er årsdagen for Russlands invasjon. Myndighetene i det okkuperte landet ønsker å invitere de regjeringene som vil jobbe sammen med dem om fredsplanen.  Liilia Honcharevych er Ukrainas fungerende ambassadør i Norge. Hun bekrefter overfor VG at ambassaden har invitert den norske regjeringen inn i et samarbeid med om fredsplanen: – Vi håper Norge kan være med og ta lederskap, uttaler ambassadøren i en e-post til VG. – Vi er takknemlige for støtten fra Norge. Og vi håper på mer norsk støtte til Ukraina, og på økt press mot Russland. Dette er den eneste måten å tvinge Kreml til å stoppe krigen. Enhver innrømmelse overfor Russland vil oppmuntre okkupanten til nye steg, skriver hun videre.     28 års samarbeid  Allerede i 1995 etablerte Norge et samarbeid med Ukraina om atomsikkerhet. – Vi er glade for at UD peker på atomsikkerhet og strålevern som et tema for økt innsats i Ukraina. Vi har i lengre tid hatt et nært samarbeid med myndigheter og aktører i Ukraina, og sett behovet for styrket bistand og samarbeid etter invasjonen. Det er viktig at Norge og det internasjonale samfunnet bidrar for å redusere risikoen for alvorlige hendelser ved kjernekraftverk og andre installasjoner, skriver Per Strand, direktør i Direktoratet for strålevern og atomsikkerhet, i en e-post til VG. Etter invasjonen av Krym i 2014 fikk samarbeidet et oppsving og Direktoratet for strålevern har siden da hatt tett kontakt med Ukrainas strålevernsmyndigheter, med de som driver Ukrainas kjernekraftverk, med grensekontrollmyndighetene og med Tsjernobyl-anlegget. I april er planen at ukrainske aktører og de vestlige landene som har programmer og aktiviteter i Ukraina, skal møtes i Oslo for å diskutere samarbeid og koordinere gjennomføring av prosjekter. Bidro med utstyr – At Norge allerede hadde på plass dette samarbeidet, førte til at vi hadde et apparat og prosjektledere i sving da krigen brøt ut i fjor vinter. Det gjorde at vi kunne være raskt på banen og hjelpe ukrainerne, sier utenriksminister Huitfeldt. Hun opplyser at Norge allerede i mars bidro med utstyr til kjernekraftverk og grensekontroll, på anmodning fra Ukraina.  Etter det har Norge fortsatt å bidra med utstyr for å opprettholde vedlikeholdsprogrammet for drift ved kjernekraftverk hvor infrastrukturen er ødelagt, ifølge UD.


(Manchester City – Arsenal 1–0) Manchester City er klare for den femte runde i FA-cupen.  Erling Braut Haaland gikk målløs av banen da Manchester City vant 1–0 mot Arsenal. Mens Haaland spilte hele kampen fikk Martin Ødegaard kun spille de siste tjue minuttene av oppgjøret, uten at han klarte å snu kampen for Arsenal.  Og kampen fikk enda et skandinavisk element.  For etter ti minutter havnet Haaland i en duell med Arsenal-keeper Matt Turner. Ballen dalte ned på drøye 25 meter, og med keeper langt ute forsøkte Haaland seg på et frekt brassespark, men Takehiro Tomiyasu fikk avverget.  – Det var en kvart Zlatan, sa Viaplay-kommentator Lars Tjærnås om forsøket.  Også på Twitter vekket forsøket assosiasjoner til svenske Zlatan Ibrahimovics brassemål mot England i 2012. Se Ibrahimovics mål her:  Etter en time spill løsnet det for hjemmelaget. Jack Grealish spilte ballen videre til Nathan Aké i feltet, som på kontrollert vis plasserte ballen i det lengste hjørnet. Nederlenderen fikk prisen for banens beste.  – En gang får han gi den til meg og så får jeg gi den til ham neste gang, sa Aké om Haaland, i intervju med Viaplay etter kampen.  Drøye ti minutter senere ble Ødegaard byttet inn, men City holdt unna.  Neste motstander for Haaland og City blir bestemt etter at alle kampene i den fjerde runden er avgjort.


Ukraina hevder det er avfyrt titalls raketter fra Russland torsdag. Så langt skal én person være drept. Det er meldt om eksplosjoner flere steder i Ukraina torsdag morgen, og i hovedstaden samlet folk seg på undergrunnsstasjoner idet flyalarmen begynte å ringe i morgentimene. Kyivs ordfører Vitalji Klitsjko skriver på Telegram at en rakett har truffet en bygning i den ukrainske hovedstaden. – Det er foreløpig informasjon om én død og to skadede, skriver han klokken 09.44 norsk tid. Han skriver at det ikke er snakk om en boligblokk, men et ubebodd bygg. Myndighetene i Kyiv sier at årsaken til dødsfallet skyldes en feil med raketten. Fly i luften – Til sammen er over 30 missiler ventet, og allerede er noen observert flere steder, sier talsperson for luftforsvaret Jurij Ignat til Ukrainas kringkaster Suspilne.  Ifølge ham har rundt seks fly av typen Tu-95 tatt til vingene i morgentimene. Tu-95 er et strategisk bombefly som brukes av Russland. Senere har det ukrainske forsvaret meldt at 55 raketter skal være avfyrt mot landet. 47 av disse skal ha blitt skutt ned.  Suspilne skriver på sin offisielle Telegram at det er sett røyk og hørt smell i Odesa.  Lederen for det lokale militæret i Odesa, Jurij Kruk, sier ifølge Suspilne at det er skader på kritisk kraftinfrastruktur som følge av missiltreff.  – Ingen er skadet. Luftvernet er i arbeid, sier han Torsdag formiddag melder myndighetene i Kyiv at forsvaret har skutt ned minst 15 russiske kryssermissiler på vei mot hovedstaden. – Fienden avfyrte mer enn 15 kryssermissiler mot Kyiv. Takket være det fremragende arbeidet til vårt luftvernsystem ble alle rakettene skutt ned, skriver lederen for Kyivs militære administrasjon Serhij Popko på Telegram. Han advarer mot at faren fortsatt er stor for flere angrep og oppfordrer folk til å søke dekning så lenge flyalarmen fortsatt går. Ignat ved luftforsvaret sier videre at det har vært eksplosjoner i Vinnytsja-regionen.  Sjefen for det lokale militæret i regionen, Serhiy Borzov, skriver på Telegram at russiske missiler har truffet området, men at ingen skal være skadet. – Du må bli i bomberommene inntil det er over. Rakettene kan flys videre til andre regioner. Vi ser at fienden er spesielt interessert i midten av Ukraina, sier Ignat til Suspilne. Strømselskapet DTEK melder at de skrur av deler av strømnettet rundt hovedstaden Kyiv, og regionene Odesa og Dnipropetrovsk grunnet faren. Ukrainas utenriksminister Dmytro Kuleba melder på Twitter at Odesa er blant byen som er rammet av missilangrepet.  – Denne ødeleggelsen er Putins respons til at Unesco i går innlemmet Odesa på deres verdensarvliste og har plassert byen under styrket beskyttelse på farelisten, skriver han.  Sender stridsvogner Onsdag ble det kjent at Tyskland vil sende Leopard 2-stridsvogner til Ukraina, samt godkjenne at andre partnerland også sender dem.  Blant dem er Norge. Russlands ambassade i Tyskland kalte dette «ekstremt farlig» og at det «tar konflikten til nye høyder». Fortsatt er det ikke klart hvor mange stridsvogner Norge skal sende til Ukraina, opplyser forsvarsminister Bjørn Arild Gram (Sp). Gram ble intervjuet om saken i Politisk kvarter på NRK torsdag, dagen etter at det ble kjent at Norge skal sende Leopard-stridsvogner av typen 2A4 til Ukraina.

Ukraina: Over 30 raketter avfyrt fra Russland


VGTV valgte å stenge kommentarfeltet på TikTok etter hets og kritikk av komikerens roast av Erik Follestad i helgen. Nå får hun støtte av en rekke underholdningsprofiler. 28-åringen var i velkjent sleivete verbal form under «Rikets roast» på Sentrum Scene torsdag sist uke. Seansen ble sendt på VGTV lørdag kveld – se klipp lenger ned i saken og hele sendingen her. Tilbakemeldingene til Leivestad var ikke av det hyggelige slaget, noe hun selv adresserer på Instagram. – Urgh, jeg har fått en del støgge kommentarer etter roasten av Folle. VGTV på TikTok måtte stenge kommentarfeltet på en video av meg, fordi det gikk for langt med hatkommentarer. Det er synd at jeg ikke får lov å roaste og tulle på lik linje med de andre komikerene, uten å bli revet i fillebiter i kommentarfeltet i ettertid. Av da anonyme brukere seff, skriver hun. – Klippene av de andre sine roaster har fortsatt kommentarfelt. Ikke nytt for meg dette, men jeg ville egentlig bare si at det er dritkjedelig og dritkjipt, melder Leivestad. VGTV-redaktør Rolf Sønstelie sier at de denne gang måtte gå til det skritt å stenge kommentarfeltet. – Den typen stygge og usaklige meldinger hører ingen sted hjemme. Det som er ekstra opprørende og provoserende er at terskelen for å spy ut slike ytringer er lavere mot kvinnelige profiler og humorister enn mot menn. Det gjør at unge kvinner kan kvie seg for å ta en posisjon i norsk underholdning. I en kommentar via sin pressekontakt påpeker Leivestad at dette er noe hun har opplevd i mange år. – Men forskjellen blir veldig tydelig, når de andre kommentarfeltene får være åpne hos mine mannlige kolleger – men ikke på klippet av meg. Jeg er lei av motgangen jeg og andre får. Vi gjør ikke noe galt, vi gjør jobben vår. Det skumleste utfallet er om vi ikke orker å røre borti humor mer. SE: Martha Leivestad holder ikke noe tilbake når hun roaster Erik Follestad. I kommentarfeltet under Leivestads instapost er det vesentlig bedre stemning enn det var på TikTok i helgen. – Folk har alltid vært redde for ekte morsomme damer, melder Jenny Skavlan. – Overlegen roast, morsomste jeg vet om PERIODDD, mener artist Ramon Andresen. – Jeg elsker deg Martha, du er en DRONNING!!, erklærer Tinashe Williamson. – Ta til deg de gode ordene @marthaleivestad og gi FLÆTT BÆNGSHOT i de ubetydelige andre❤❤❤❤#jesuisLeivestad, heter det fra John Brungot. – Du var kveldens høydepunkt! Snakk om å EIE en scene, ass 👏🔥❤😍 Du er QUEEN og ekte legende! LOVE YOU, melder Kristin Gjelsvik. – Nå slår man ring rundt Martha Leivestad. Støtten er sååå fortjent, skriver Line Andersen på Twitter. Leivestads VGTV-kolleger viser også sin støtte: – JÆVLA DRITTFOLK. Du drepte det!!!!! Vet du er på avvenning fra dette ordet, men jeg bruker det for første gang fordi det er den eneste riktige beskrivelsen av den råeste roasten jeg har sett: SLAY, smeller det fra Ida Fladen. – Du var best!! Blokk og fortsett å være THE FIERCE WOMAN U ARE, skriver Linnéa Myhre. SE: Oskar Westerlin vet akkurat hvor han skal sette inn støtet på Erik Follestad. – Du er en stjerne Martha, og leverte dritbra på roasten!, melder Mads Hansen. Erik Follestad har skrevet et langt og rasende innlegg til støtte for Leivestad på Instagram. – Hvis dere er mine/våre seere, så vil jeg faen ikke at dere ser på programmene. Det er så jævlig lavt nivå at jeg blir flau på deres vegne. Sleng dritt til meg eller noen som virkelig fortjener det, men voks for Guds skyld opp og bruk huet, melder «Folle», og videre: – Martha er kommet for å bli! Ca. alle andre på tv kommer til å bli tatt av skjerm før henne. Hvis dere tror at det dere holder på med er kult, så bør dere tenke dere om en gang til. Så logg av og legg telefonen tilbake i lomma, gutter


Renovasjonsetatens utsendte har bommet på vinterruten, antar pressekontakt.  Sven Erik Liland (60) var på skitur i Nordmarka da han kom over et uvanlig syn i løypa. – Jeg trodde først det var en skogsarbeiderbil, men da jeg så nærmere så jeg at det var en søppelbil. Jeg skjønte fort at han hadde kjørt seg fast, sier Liland til VG.  Bilen sto rundt 400 meter nedenfor Tryvannstua, vel en kilometer inn i skiløypa.  – Den sto halvveis ut i grøften. Det var jo litt pussig å se en sånn bil der. Den må nok ha tatt feil av veien, sier skiløperen og legger til at veien brukes til motorisert ferdsel i sommerhalvåret.  – Sjåføren hadde tydeligvis ikke tenkt på at det er skiløype om vinteren.  Det var Nordre Aker Budstikke som først omtalte saken.  Synet vakte munter stemning blant de andre folkene i løypa, forteller Liland.  Han var ikke den eneste som benyttet anledningen til å knipse et bilde.  – Jeg synes litt synd på dem. De så ikke helt fornøyd ut der de satt.  Renovasjons- og gjenvinningsetaten i Oslo kommune bekrefter at det var en av deres biler.  – Det er vår bil ja. Det er bare å beklage at den var der, sier pressekontakt Jørgen Bakke Fredriksen.  – Men det er lov å gjøre feil. Så får vi lære av det og prøve å ikke gjøre det det en gang til, tilføyer han.  Han hadde ingen kontakt med sjåføren etter hendelsen.  – De var nok slitne og lei seg for at det skjedde.  – Veien der skiløypa går er der vi kjører om sommeren, så antageligvis har sjåføren kjørt inn der av gammel vane, forklarer Fredriksen.  Bilen ble berget og var ute av løypen rundt klokken 19.00.  Sett denne?


COURCHEVEL/OSLO (VG) Hjemmehåpet Alexis Pinturault (31) leder før slalåmen i VM-kombinasjonen.  Aleksander Aamodt Kilde (30) trekker seg etter å ha kjent smerter i hånden. Nå stemples øvelsen som en «B-øvelse». – Man står på toppen og sier til seg selv: Det er ikke noe vits å risikere livet sitt her, så jeg tok det rolig. I dag lærte jeg at jeg må tørre å kjøre litt renere, noe jeg ikke gjorde i dag, sier Kilde til VG. Fjorårets sølvvinner i OL i øvelsen sliter nå med en skade i hånden som han pådro seg på trening i Kitzbühel. Han er dog ikke den eneste atleten som trekker seg midt i kombinasjonen under alpint-VM i Courchevel og Méribel.  Mandag droppet Ragnhild Mowinckel å ta på seg slalåmski, til tross for at hun lå på 2. plass etter super-G. Hun har hatt knetrøbbel, og fulgte legens råd.   – Det var åtte damer som trakk seg i går og mange menn som kommer til å gjøre det i dag, sier tidligere toppalpinist Lars Elton Myhre til VG. Starlisten til FIS viser at ti herreutøvere hopper av før slalåmen, deriblant Vincent Kriechmayr og James Crawford. – Kombinasjonen er en B-øvelse. Ingen tvil om det. Øvelsen er vannet ut. Hadde kombinasjonen kommet senere i mesterskapet, etter fartsøvelsene og før slalåmen, så hadde ikke fartsguttene giddet å kjøre kombinasjonen. Nå er kombinasjonene en gjennomkjøring, sier han. Kombinasjon blir knapt kjørt på toppnivå lenger og har falt helt ut av verdenscupen. Men i VM er det en «norsk øvelse». Norge har syv VM-gull i kombinasjonen, mer enn i alle andre disipliner (seks i storslalåm). – Super-G og slalåm, dette er en duell som hverken er fugl eller fisk, mener Myhre. Aleksander Aamodt Kilde har stor forståelse for at kombinasjonen er en omdiskutert VM-øvelse, og retter blikket mot FIS´avgjørelse om ikke å inkludere grenen i verdenscupen. – Det er spesielt og synd når dette er eneste gangen i året vi kjører kombinasjon. Da er det vanskelig å få alle til å stille fra start. Det er synd. Spesialister i slalåm og spesialister i fart vil ikke stille i en disiplin de ikke føler seg komfortabel i. Det snakker litt for seg selv når det bare er én gang i året, og det er når det er mesterskap, sier Kilde til VG. To av de største favorittene leverte i super-G-delen tirsdag: Alexis Pinturault har seks hundredeler å gå på til regjerende verdensmester Marco Schwarz før slalåmrennet, som starter klokken 14.30 og som kringkastes av Viaplay. Den norske VM-debutanten Atle Lie McGrath var – og er – det største norske håpet i kombinasjonen. Han kjørte rått fra start, men la igjen for mye mot slutten. 22-åringen er 1,25 bak Pinturault. – Jeg tror han har mulighet på medalje, sier Aleksander Aamodt Kilde til Viaplay. – Det er det ingen tvil om, sier Viaplays ekspertkommentator Marius Arnesen. Hjemmehåpet og «halvt norske» Alexis Pinturault, som tok VM-gull i kombinasjonen i Åre 2019 og sølv i 2021, er altså i førersetet. Det skapte stor begeistring hos hjemmepublikumet i bakken. Pinturault har norsk mor, som flyttet fra Bergen til Brussel som ung, før hun slo seg til ro i Frankrike.  Adrian Smiseth Sejersted kjørte ut i Courchevel. Sistnevnte stakk fra anlegget uten å gjennomføre «runden» i intervjusonen. Aleksander Aamodt Kilde kjører VM med et lite brudd i høyre hånd og sa på forhånd at han var usikker på om han ville kjøre slalåmen. Han valgte å bryte. Han fikk seg med andre ord «bare» en treningsrunde. Lommedalen-utøveren endte 1,05 bak Pinturault. – Det var ikke mye jeg ofret her. Det var ikke nok heller. Men jeg bestemte meg i dag morges for å ikke kjøre slalåmen. Det fungerte rett og slett ikke med hånden


Ashton United, som spiller på nivå syv i det engelske ligasystemet, sendte mandag en henvendelse til Manchester City om å låne Erling Braut Haaland (22) i 28 dager. Det humoristiske påfunnet har fått klubbens hjemmesider til å krasje. – Det virker som nettsiden vår har krasjet… noen ide om hvorfor? skriver klubben på Twitter. En drøy time tidligere la klubben ut en uttalelse der de fortalte om forespørselen til Manchester City for å låne Erling Braut Haaland i 28 dager. «Det er ikke tull. Vi venter på svar», skriver klubben. Manchester City spilte lørdag sin siste kamp før VM-pausen, og har ikke kamp igjen før oppgjøret mot Liverpool i ligacupens andre runde 22. desember. – Det gir bare mening å forsøke å signere Haaland på lån. City spiller ikke og vi ønsker å holde ham i form. Det gir mer mening enn å spille golf, sier Ashton United-manager Michael Clegg. Klubbens Haaland-stunt går sin gang på sosiale medier, men Manchester City har til gode å hive seg på. Denne uken er det landslagssamling for Norge, som skal spille privatlandskamper mot Irland og Finland. Søndag kom beskjeden fra Norges Fotballforbund (NFF) om at Haaland ikke er med troppen til Irland, der irene venter torsdag. Den norske superstjernen har fortsatt problemer etter akillesskaden han pådro seg mot gamleklubben Borussia Dortmund i Champions League 25. oktober. – Det er håp for Haaland mot Finland, sier landslagssjef Ståle Solbakken under mandagens pressekonferanse i Dublin. Norge møter Finland hjemme på Ullevaal stadion søndag ettermiddag. Mens mange av Manchester City-spillerne skal delta under VM i Qatar, har City-manager Pep Guardiola gitt Haaland fri under mesterskapet Norge ikke kvalifiserte seg til. – Han får ferie i et par uker og så starter han å trene med de spillerne som er her etter det, sa Guardiola på en pressekonferanse i oktober. Haaland har 23 mål på 18 kamper i alle turneringer for Manchester City etter sommerens overgang fra Borussia Dortmund.


Red Bull så seg nødt til å gå ut med en pressemelding etter bråket i Brasil Grand Prix - men Viaplay-kommentator Atle Gulbrandsen er klar på at det som kommer fram der, ikke er riktig. På direkten fra Brasil sist helg kunne vi høre hvordan Red Bull-ledelsen ba Max Verstappen om å la teamkollega Sergio Pérez (32) kjøre forbi seg - og dermed øke muligheten for at meksikaneren kan ta VM-sølv, bak Verstappen, som allerede har tatt gullet. Verstappen slapp ikke Red Bull-kollegaen forbi seg. – Max, slipp Checo forbi, er du snill, ber raceingeniøren Gianpiero Lambiase. Men Verstappen bare kjører over mållinjen, uten å følge ordre. – Max, hva skjedde? Verstappen svarer: – Jeg sa det sist. Spør meg ikke igjen, okay? Jeg sa hvorfor og jeg holder fast ved det. Sergio Pérez uttalte etterpå i et Viaplay-vist intervju at han var overrasket over at Verstappen ikke gjorde som Red Bull-ledelsen ba ham om: Saken har siden vært en stor sak på sosiale medier. Hetsen har i stor grad vært rettet mot Verstappen, men det har også vært spekulasjoner om dette var en hevn for at Perez angivelig skulle ha krasjet med hensikt i kvalifiseringen i Monaco tidligere i år. Du kan lese Viaplay-ekspert Stein Pettersen på formel-1.no om dette. Torsdag raste så Max Verstappen både mot sosiale medier og tradisjonelle medier. Han var særlig opptatt av at selv hans nærmeste familie har fått dødstrusler og hatpost som følge av Brasil-episoden. Midt i uken så Red Bull seg nødt til å legge ut en pressemelding der de skulle forklare hva som har skjedd.  Der sto det blant annet at Verstappen ikke fikk beskjed om å slippe forbi Pérez før i siste sving. Red Bull skriver også at verdensmesteren ble sittende i en «kompromitterende situasjon med lite tid til å reagere, noe som ikke var vår intensjon». Viaplay har ettergått denne påstanden om at Verstappen ikke fikk beskjed før i siste svin - og viser onboards fra løpet med kommunikasjonen i sanntid (på TV-feeden er det som regel forsinket). På disse bildene kommer det fram noe helt annet. Her er Viaplays video nok en gang, her er det bare å lytte på hva som blir sagt: – Det Red Bull sier i sin uttalelse, er ikke riktig, fastslår Viaplay-kommentator Atle Gulbrandsen til VG. – Allerede i sving 7 på den siste runden fikk Verstappen beskjed om at han skulle slippe forbi Pérez dersom han ikke hadde klart å komme seg forbi Alonso før sving 12. Etter sving 12 fikk Verstappen flere beskjeder om å slippe forbi Perez, noe han ikke gjorde. Alt dette finnes det videobevis på, sier Gulbrandsen. På sosiale medier er det en rekke Formel 1-fans som har påpekt det samme som Gulbrandsen og Viaplay. – Hva tenker du om Red Bulls og Verstappens uttalelser om netthets etter dette? – Skal man bli kvitt netthets, er det viktig at også teamene kommer med riktig informasjon og ikke provoserer fans unødig, sier Atle Gulbrandsen. Her kan du lese hele pressemeldingen fra Red Bull. I Abu Dhabi søndag har Verstappen beste startspor - med Sergio Pérez i nest beste spor. – Max gjorde en god jobb for meg, sa Sergio Pérez etter lørdagens kvalifisering. Han ligger likt i poeng med Ferraris Charles Leclerc foran det siste løpet.


Den tidligere statsministeren har sagt ja til å stå på valg for Oslo Ap neste år. Dermed kan hun bli bystyrerepresentant i hovedstaden. Det skriver Avisa Oslo.  – Jeg svarte ja da nominasjonskomiteen tok kontakt for to dager siden. Jeg tenkte jeg får gjøre mitt lille bidrag. Thorvald (Stoltenberg, journ.anm.) gjorde det samme på min alder. Nå må vi alle trå til i forkant av det kommende valget, sier 83-åringen til avisen.  Hun er foreløpig innstilt på 65. plass, men innstillingen er ikke endelig. Brundtland var Norges første kvinnelige statsminister og første kvinnelige leder av Arbeiderpartiet. Raymond på topp Arbeiderpartiet har i dag 13 representanter i Oslo bystyre. Meningsmålingene har antydet at det kan bli færre enn dette etter lokalvalget neste år. Raymond Johansen (61) topper som ventet listen. Rina Mariann Hansen (45) får annenplassen og er foreslått som Oslo Aps nye ordførerkandidat. Varaordfører Abdullah Alsabeehg (36) er plassert på tredjeplass. – Vårt førsteutkast tar hensyn til partiets vedtekter og retningslinjer, og representerer etter vårt syn bredde, mangfold og representasjon, sier leder Trine Lise Sundnes i nominasjonskomiteen. Til valget neste år stiller alle de tre byrådspartiene i Oslo med en egen kandidat til ordførervervet. I SV er kultur- og idrettsbyråd Omar Samy Gamal foreslått. MDG har nominert Rauand Ismail. Nominasjonskomiteens forslag skal ut på høring i Aps lokallag i Oslo før en endelig liste vedtas 21. januar. Evenrud på tiendeplass Den tidligere Rødt-toppen Eivor Evenrud (40) i Oslo er satt opp på tiendeplass på førsteutkastet på Oslo Aps liste før kommunevalget til neste år. Evenrud forlot Rødt tidligere i høst og fortalte i et intervju i Aftenposten i helgen at hun etter hvert forsto at hun befant seg i feil parti.  Hvis listen blir vedtatt, er Evenrud trolig sikret en plass i bystyret til neste år fordi hun er blant de ti som får stemmetillegg, skriver Aftenposten.


I ni måneder styrte den russiske okkupasjonsmakten den ukrainske byen Kherson. Minnene om torturen og drapene vil sitte i mye lenger. Med elkabler festet til testiklene ble Vitalij Serdiuk avhørt i en celle under det grønnmalte taket i politistasjonen i Energiarbeiderveien 3 i Kherson.  «Du må huske», skrek han som avhørte.  Han ville vite hvor den pensjonerte mannens sønn, og hans avdeling av ukrainske soldater, oppholdt seg. Så slo han med batongen, mot 65-åringens nakne rygg, legger og mage. – Jeg vet ingenting, svarte jeg igjen og igjen. «Du må huske», ropte han tilbake, forteller Serdiuk til Reuters. Nyhetsbyrået har intervjuet en rekke ofre for tortur i Kherson. To vitner som bodde nær politistasjonen fortalte at de så livløse kropper pakket i hvite laken bli båret ut, for senere å bli kjørt vekk i en søppelbil. – De kaller det «hullet», beskriver vitnene om politistasjonen. I slutten av forrige uke ble Kherson frigjort, etter en russisk tilbaketrekking. Det var en utvikling som gikk så raskt at de fremrykkende ukrainske soldatene fryktet de ble lokket i en felle. Men innen fredag kveld vaiet det ukrainske flagget igjen over byen. Militært er tilbaketrekkingen et voldsomt nederlag for Russland, og en stor, overraskende seier for Ukraina.  Men alle gjenerobringer kommer med en bismak for ukrainerne: Nå kommer som fryktet skrekkhistoriene om hva som har skjedd under okkupasjonen. Reuters understreker at fortellinger fra både ofre og vitner ikke kan bekreftes på selvstendig vis av nyhetsbyrået. Russland har gang på gang nektet for at deres soldater har begått overgrep.  Etter at et sykehus med kvinner og barn i Mariupol ble bombet, ble det hevdet at det var skuespill. De groteske drapene på sivile i Butsja, ble bortforklart med at det var «iscenesatt». Denne uken har FN konkludert med at både Ukraina og Russland har gjort seg skyldige i tortur av krigsfanger.  Forskjellen ligger i at bruken av tortur er systematisk for Russland, men ikke for Ukraina, har FN-granskerne kommet frem til. Bakgrunn: Vil ha Putin dømt som krigsforbryter Reuters har snakket med to ukrainere som bor i naboblokken til politistasjonen. Det er disse som forteller om skremmende syn. – Jeg så fem kropper bli båret ut. Jeg så livløse armer hengende ut fra lakenene, og forsto at dette var lik, sier Oleh (20), som ikke vil si sitt etternavn. En annen nabo forteller at hun flere ganger så søppelbilene som fraktet bort likene, at hun hørte skrik og så russiske soldater som ledet avhørene. De brukte finlandshetter som skjulte ansiktene deres. – Det foregikk den verste form for sadisme der, sier naboen, Svytlana Bestanik, (41). Etterforskere fra Ukraina har denne uken satt i gang undersøkelser av mistenkte krigsforbrytelser flere steder i Kherson. Det skal dreie seg om minst elleve ulike lokaler.  Massegraver er også oppdaget, i én av dem er 63 mennesker funnet – alle bar tegn på tortur. En artikkel i New York Times beskriver tortur begått ved flere ulike lokaler, deriblant i kjelleren til et vanlig kontorbygg, der de russiske okkupantene hadde et hemmelig avhørslokale.  Ukrainas viseinnenriksminister Mary Okopyan sa på en pressekonferanse denne uken at de samler inn så mye bevis som mulig, fordi de håper å kunne gjennomføre fremtidige straffesaker. Tidligere i høst, da de russiske okkupantene ble fordrevet fra Kharkiv, kom det også frem lignende fortellinger og tortur, og det ble iverksatt etterforskning grunnet mistanke om krigsforbrytelser.  VG i Izium: Familien i massegraven Tortur ble også begått i private hjem. Aliona Lapchuk forteller Reuters hvordan hennes mann ble pågrepet og brakt til sitt eget hus av russiske soldater i biler merket med «Z». Der tok de ham ned i hans egen kjeller for å avhøre ham, mens kona og sønnen hørte skrikene hans. – Han gikk ned, men måtte bæres opp, forteller hun


HOLMENKOLLEN (VG) Aldri har et renn blitt dominert på samme måte av en nasjon som det Norge gjorde i lørdagens femmil i Holmenkollen. Simen Hegstad Krüger (29) tok seieren for første gang – etterfulgt av ni landsmenn. På 15 kilometeren i finske Kuopio i november 2001 tok Norge de åtte første plassene, noe som var rekorden frem til lørdagens femmil i folkefesten i Holmenkollen. Der tok Norge de ti første plassene. – Det er fantastisk at vi har så mange herrer som går fort på ski i Norge, men for interessen for langrenn internasjonalt er det ikke heldig, sier NRK-ekspert Therese Johaug. – De ti beste har vi nå. Det blir verre og verre, sa ekspertkommentator i NRK, Torgeir Bjørn, underveis på femmila. – Det er litt av et 17. mai-tog de norske herrene har dratt i gang her, sa NRK-kommentator Jann Post. Blant de største navnene som manglet på startstreken var svenskene William Poromaa og Calle Halfvarsson, tyske Friedrich Moch, italienerne Federico Pellegrino og Francesco De Fabiani, finske Iivo Niskanen og amerikanske Ben Ogden. Mannen som var nærmest de norske var briten Andrew Musgrave. Han gikk inn til en 11. plass.  – Norge er gode. Vi andre har en jobb å gjøre. Det er ikke Norge sin skyld at de gode. Det er vi utlendinger som er for dårlig, sier han til VG. Femmila i Kollen ble i det minste spennende sett med norske øyne. Avgjørelsen falt allerede etter den tredje runden.  Da valgte Simen Hegstad Krüger, Hans Christer Holund og Iver Tildheim Andersen å bytte ski. Skibyttet sikret duoen bedre glid enn de andre i hovedfeltet, der Pål Golberg, Johannes Høsflot Klæbo, Martin Løwstrøm Nyenget var posisjonert, for å nevne noen. Det gikk ikke lang tid før trioen fikk kontakt med hovedfeltet igjen. – Jeg hadde et ønske om at alle gikk fire runder og byttet ski. Men noen utnyttet sjansen. Da jeg så hvem som hadde byttet ski, de bare danset forbi oss og jeg ikke klarte å følge dem, så tenkte jeg bare «dum, dum, dum, dum». Jeg så gliset til Simen da han passerte meg. Da skjønte jeg at han hadde gode kort på hånden, sier Nyenget, som til slutt endte på tredjeplass.  For på den neste runden var resten av hovedfeltet tvunget til å bytte til bedre ski. Krüger, Holund og Tildheim Andersen dampet ut fra stadionområdet.  Luken ned til resten var på et tidspunkt over et halvminutt og den holdt helt inn.  Krüger var sterkest i avslutningen. Holund spurtet det han maktet over målstreken til en andreplass, mens Nyenget snøt Tildheim Andersen for den siste pallplassen med en råsterk avslutning. Femmilsvinner Krüger ler godt av Nyengets tanker. Men han er stolt over det som må kalles en taktisk genistrek ved skibyttet. – Vi spiller jo ut kortene våre. Men hvis de tar oss igjen med en gang så har vi dårligere ski enn resten på sisterunden. Da hadde vi vært dumme. Men jeg tror de andre blir nervøse når jeg og Hans Christer går inn sammen og bytter. Da tror jeg de aner hva som skjer, sier Krüger til VG.  Han ble riktignok overrasket over hvor mye skibyttet skulle ha å si.  – Da var det for vår del bare å sette press med en gang. Hans Christer begynte og jeg slang meg på. Vi samarbeidet utrolig godt i dag. Jeg hadde ikke hatt sjanse alene. Vi deler denne seieren her, vi Lyn-gutta i dag, sier Krüger. Landslags- og klubbkompis Holund var strålende fornøyd med andreplassen og for å ha ristet av seg de sterkeste spurterne, som Golberg og Klæbo.  – Jeg ble utålmodig av det «tusletempoet» som var. Det gikk fryktelig rolig. Vi trengte de siste tre rundene på å mørne feltet. Vi turte ikke å vente til fjerderunden med å gå.  – Jeg hadde en følelse på forhånd om at de fleste ville bytte på den fjerde runden. Skal man da vinne eller bli nummer to, da må man tenke utenfor boksen. Det funket i dag, sier Holund og smiler.


VÄRMLAND (VG) Den norske kvinne n kan ha vært død så lenge som åtte år. En eldre nordmann er siktet for likskjending, og naboene reagerer med forskrekkelse. Det røde huset hvor nordmannen er bosatt ligger i enden av en lang grusvei på vei opp mot et skogholt, med tåke- og snødekte jorder på hver sin side av veien. Den lille grenda hvor de to nordmennene en gang skal ha flyttet til, ligger øde, utenfor allfarvei i Värmland, en kort kjøretur fra den norske grensen. Lørdag ettermiddag står en enslig svensk politibil og to betjenter utenfor huset. På den avsperrede eiendommen står det to biler og en campingvogn.  Gardinene er trukket for. Det var i dette huset at svensk politi torsdag fant kroppsdeler fra den norske kvinnen i en fryseboks.  Ifølge opplysninger til Aftonbladet mistenker politiet at kvinnen har vært død i åtte år. Mannen og kvinnen skal ha flyttet til Sverige noen år før dette igjen. – Sa hun forsvant til Norge Det eneste politiet vil si om relasjonen er at de to nordmennene var bekjente, men Aftonbladet skriver at de var samboere.  NRK har snakket med en nær venn av den nå siktede nordmannen, som sier han har truffet den norske kvinnen, og at han snakket jevnlig med henne i et par år. – Jeg kjenner henne, for jeg traff henne et par år før hun forsvant til Norge. Hun forsvant til Norge og kom til et sykehjem eller noe sånt, har han sagt til meg, sier vennen til NRK. – Man bli kvalm En nabo som bor i området har snakket flere ganger med nordmannen, men han har aldri sett han sammen med en dame. – Jeg har tatt avstand fra ham, fordi det står ikke helt rett til hos ham. Man får jo en magefølelse, sier mannen. Han forteller at han flyttet til området i 2009, samme år som de to nordmennene emigrerte og skal ha bosatt seg i det lille røde huset på det svenske bondelandet.  – Det har gått prat om at han skulle ha en dame, men jeg har aldri sett noen dame der. Det som har skjedd er jo forferdelig. Det er skremmende at han har kjørt forbi her daglig. Vi har også gått tur forbi huset hans og lurt på hvor denne damen tok veien, sier naboen.  Naboen forteller at politiet har vært en del på mannens adresse. – Men de har jo ikke visst hva han hadde i fryseren. Huff, alle her er helt i sjokk, man blir kvalm av å tenke på det. Man forventer ikke noe sånt her på landsbygda.  – En einstøing To andre naboer forteller til VG at de i løpet av de siste seks årene ikke har sett den nå pågrepne mannen sammen med en kvinne. De har imidlertid hørt at han bodde der med en dame en gang. – Jeg var her på jakt for mange år siden, og da mener jeg at jeg hørte at han hadde en dame der. Men vi har hatt huset her i seks år, og da har vi ikke sett en eneste dame, sier naboene. De er begge forskrekket over å lese det som står i svenske aviser. – Man tror jo ikke at det skal skje noe sånt her. Det er jo den fredeligste plass på jord. Naboene har gjennom årene reagert på mannen som nå er pågrepet. – Han virket som en einstøing, så vi hadde ikke så stor interesse av å ha kontakt med han. Vi har hatt noen litt rare opplevelser med ham og han hilser aldri når han kjører forbi. Alle andre som bor her er jo hyggelige. – Vi så jo ambulansen som kom her for en stund tilbake, sier en av naboene.
Naboene VG har snakket med synes begge det hele er svært forskrekkende. – Jeg har jo gått tur forbi det huset mange ganger, alene også. Det er forferdelig å tenke på det som kan ha skjedd der inne. Det er jo som en krimroman. Tidligere straffedømt Politiet i Sverige bekrefter at de har åpnet en drapsetterforskning. Pressetalsperson Christina Hallin i Bergslagen politidistrikt bekrefter overfor VG at de har funnet en død kvinne i et hus i Vestre Värmland. – Omstendighetene gjør at vi har startet en innledende drapsetterforskning

Norsk kvinne funnet død i fryser:  - Man får jo en magefølelse


Marco Odermatt (25) har lagt et fantastisk grunnlag i lørdagens storslalåmrenn, der sveitseren kan ta et par legendariske rekorder. Fra startnummer fire dundret Marco Odermatt ned storslalåmløypen i Andorra, og i mål tok han ledelsen med så mye som 1,09 sekund ned til franske Alexis Pinturault. – Har du sett! Det var en helt vill runde, sier Viaplay-ekspert Kjetil André Aamodt. – Den var brutal. Det var noe av det villeste, istemmer Viaplay-kommentator Andreas Toft. Fra startnummer 19 klinket Alexander Steen Olsen til med tredje beste tid. Det norske stjerneskuddet er 1,12 sekund bak Odermatt. – Jeg synes det var en grei omgang. Jeg forventet ikke å se tretallet egentlig. Det ble en fin overraskelse da jeg krysset mållinjen, sier Steen Olsen til Viaplay. – Jeg må bare gi fullt gjern og se hva det holder til, sier 21-åringen om finaleomgangen der han skal jakte sin første pallplass i storslalåm. Lucas Braathen på fjerdeplass er 1,14 sekund bak Odermatt, mens Rasmus Windingstad og Henrik Kristoffersen på henholdsvis sjette- og syvendeplass er 1,69 og 1,70 sekund bak Odermatt. – Det er sjelden kost. Han er en vanvittig god skiløper. Han er bare helt rå, sier Lars Kristoffersen – far til Henrik – om Odermatt på Viaplay-sendingen. Aleksander Aamodt Kilde ligger på 20. plass, 3,26 sekund bak Odermatt. I tillegg til seieren i det siste storslalåmrennet for sesongen jakter Odermatt på et par legendariske rekorder. Tar sveitseren pallplass i dag er han oppe i 22 pallplasser totalt denne sesongen. Det vil i så fall være tangering av rekorden til østerrikske Hermann Maier.  Samme Maier har også rekorden på antall verdenscuppoeng i én sesong med sine 2000 fra 1999/00-sesongen. Odermatt har 1942 før lørdagens renn, og med en plassering innenfor topp tre vil han passere Maiers rekord. Med seier vil Odermatt ta sin 13. verdenscupseier for sesongen. Det vil også være tangering av rekorden som Ingemar Stenmark, Marchel Hirscher og Maier deler.  Hva skjer i helgen? I VGs nye sportskalender får du oversikt over alt av sport


Robert Blake, som ble frikjent for drapet på sin kone, ble 89 år gammel.  Skuespilleren døde av hjertesykdom, opplyser hans niese Noreen Austin til Deadline.com. Han ble 89 år gammel.  Blake er kanskje mest kjent for detektivserien «Baretta», som gikk på ABC fra 1975 til 1978.  Han har også spilt i en rekke filmer, blant annet «Treasure of Sierra Madre» med legenden Humphrey Bogart og «In Cold Blood» fra 1967.  En av de mest minneverdige rollene han gjorde på film kom i hans aller siste, David Lynchs thriller «Lost Highway» fra 1997.  Etter det fikk han imidlertid overskrifter for langt mindre hyggelige ting. Han sto tiltalt for å ha drept sin andre kone Bonnie Lee Bakley, som ble drept i 2001. Hun ble funnet skutt sittende i Blakes bil utenfor en restaurant. Blake fortalte retten at han var inne i restauranten for å hente en pistol da Bakley ble skutt og drept.  Han ble funnet ikke skyldig etter rettssaken i 2004, men tapte et sivilt søksmål fra Bakleys familie

Var tiltalt for drap:   Robert Blake er død


Anonyme etterretningskilder mener ukrainere sto bak sabotasjeaksjonen i Østersjøen. De er på sporet av noe. Det kan være en falsk flagg-operasjon.  Det var i slutten av september i fjor danske F-16-fly tok bilder av gass som boblet opp i Østersjøen.  Ukjente gjerningspersoner hadde sprengt gassrørledningene på havbunnen.  I vestlig presse ble Putins Russland hovedmistenkt.  Flere land etterforsker saken. Og tirsdag brakte New York Times og tyske medier lekkasjer fra deler av etterforskningen. Overraskende for mange, peker de mot ukrainske gjerningspersoner.  Onsdag bekreftet tyske myndigheter ransaking av båten de tror ble brukt til å transportere sprengstoffet.  Anonyme etterretningskilder i USA og Tyskland mener ifølge avisene en pro-ukrainsk gruppe står bak.  New York Times skriver at operasjonen kan være utført uten godkjenning av en gruppe med tilknytning til ukrainske myndigheter.  Die Zeits kilder mener sabotørene brukte en yacht eid av to ukrainere registrert i Polen. Det påstås at det er funnet spor av eksplosiver i båten. Visstnok deltok seks stykker, blant annet en kvinnelig lege og to mannlige dykkere. Det sies at de har brukt falske pass.  Det nevnes samtidig at det kan dreie seg om en falsk flagg-operasjon, der andre prøver å legge skylden på ukrainere. Men det finnes det heller ikke bevis for.  Sabotasjeaksjonen skremte hele Europa. Også i Norge kom krigen nært. Droner ble observert hyppig. Heimevernssoldater ble kalt ut på vakt rundt olje- og gassinstallasjoner rundt om i landet.  Polen pekte raskt på Russland, men de hadde ikke beviser.  I en useriøs artikkel av journalist Seymour Hersh (85) ble det nylig påstått at USA og Norge sto bak det hele.  Kan det være ukrainere?  Ukrainske myndigheter avviser at de har noe med sabotasjen å gjøre.  Men man kan muligens se for seg at ukrainere har motiv.  Ukrainske myndigheter var sterkt imot gassrørene som går fra Russland til Tyskland. De ga Russland store inntekter, økte europeisk energiavhengighet til Russland, kunne frata Ukraina store inntekter fra gasstransport. Rørene ga Putin makt til å skru av strømmen i Europa.  Overivrige nasjonalistiske ukrainere kan ha handlet på egen hånd.  USA sto på Ukrainas side. Trump advarte mot rørene og fikk rett. Det hadde også Obama gjort før ham.  De som hevder Ukraina og USA sto bak sabotasjen, liker å vise en video av Joe Biden hvor han lover at han vil stenge røret om Russland invaderer Ukraina. Men da rørene ble ødelagt, ble det ikke lenger eksportert gass i dem.  Russland hadde stanset eksporten selv, som et ledd i energikrigen mot Europa. Gassen sto stille i rørene.  Det virker som et rart tidspunkt for ukrainere å slå til. Europa var allerede tvunget til å erstatte russisk gass.  En annen merkverdighet er at bare tre av fire rør på havbunnen ble sprengt.  Om ukrainere ønsket å stanse russisk gasseksport for godt, burde de ødelagt alle.  Fallhøyden for Ukraina, om ukrainere virkelig står bak, er dessuten enorm. De vil miste støtte i USA og Europa om det viser seg at de hadde noe med dette å gjøre. Russerne derimot, er så upopulære at de ikke har noe å tape.  Men de nekter blankt og snakker om hvor absurd det er at de skulle sprenge sine egne rør, hvor de altså har eksportert gass for store verdier til Tyskland.  Samtidig har også russiske interesser motiver.  Russiskeide Gazprom fryktet å måtte betale store erstatningssummer fordi de ikke leverte gass som avtalt til Europa. Sprengningen avverget større søksmål enn det som er fremmet. En annen gevinst kan være å skremme og skape splid, usikkerhet og frykt i Europa.  Vi vet fremdeles altfor lite, noe avisenes dekning bærer preg av.  Men det vi vet er at når etterretningskilder lekker, så gjør de det av en grunn. Det er noe de vil fortelle oss eller spesielle reaksjoner de ønsker å utløse


Femmila i Holmenkollen er ikke bare en gammel tradisjon. Stadig yngre trekker ut i skogen for å feste. Flere ble så fulle at de måtte bli fraktet bort på båre. – Normalt, sier Røde Kors.  – Det er alltid god kok i Kollen, sier Oliver Andres Åsly Teigen (18).  Han står i en skrent med løssnø i Holmenkollen i Oslomarka omgitt av hundretalls andre unge lørdag formiddag.  Noen har valgt Nike-sneakers for anledningen, men den åpenbare trenden er fjellsko eller moonboots, Amundsen-nikkers med tilhørende boblevester, hvite pannebånd og sportsbriller. Flere har tatt med seg bærbare boomblastere, og det er skikkelig feststemning med høy faktor av rusbrus og handleposer med øl. – Mest for fylla Teigen og vennene har reist fra Drammen andre året på rad. De er to russebusser som vorset på toget inn til Oslo.  – Et par av oss har gått på ski, men vi er her mest for fylla og god stemning.  I år er det 121 år siden den aller første «ekte» 50 kilometeren på ski ble gått i Holmenkollen. Tradisjonen holder seg åpenbart godt blant de unge. Og ikke bare blant russen – flere VG kommer i prat med er nede i 16-årsalderen.  Teigen synes det er bedre stemning på femmila i år enn i fjor. – Alle prater med alle, sier han til VG. Heier på Norge Da kommer to ukjente jenter bort, som vil slå av en prat med Teigen og stille opp i pressen. – Vi har det veldig morsomt, sier Emilie Løland (18) og Mathilde Røhne (18) fra Bærum og Sandvika. Det som foregår i skisporet noen meter unna, er de ikke så veldig opptatt av. – Vi heier på Norge! – Er Klæbo her i dag? Vi heier på ham, sier de.  Fraktes inn på båre: – Normalt Men det er langt fra alle som klarer å holde koken og holde seg innenfor riktig promille. Politiet melder på Twitter om at mange unge er overstadig beruset, og ber foreldre om å følge opp barna sine etter arrangementet. VG observerer det samme – unge som knapt klarer å holde seg på beina, legger seg ned i snøen, blir støttet av venner.  Ved Røde Kors-teltet på vei ut av området fraktes de mest berusede for å få helsehjelp. VG observerer at det blir kjørt inn en tilsynelatende bevisstløs person på båre pakket inn i varmende plast. – De siste ti minuttene har vi fått enda seks til inn på båre, sier Anders Oustorp, vaktleder ved Oslo Røde Kors Hjelpekorps i Holmenkollen, like før klokken 15. Klokken 20 lørdag kveld kan Oustorp opplyse at Røde Kors behandlet 164 personer under folkefesten i Holmenkollen.  – Det er flere enn det har vært tidligere, sier Oustorp.  40 frivillige fra Oslo Røde Kors var tilstede i Kollen lørdag.  12 av dem som ble behandlet av Røde Kors ble fraktet videre til legevakt eller sykehus. – Det som går igjen blant folkene vi behandlet er fyll, og at det er unge folk, sier Oustorp. – Å være full er i seg selv ikke en skade, men de vi behandler har gjerne drukket såpass mye at det ikke klarer å ta vare på seg selv, legger han til. Minst 24.000 oppmøtte  Innsatsleder for politiet på stedet, Svein Arild Jørundland, sier like fullt at de har ting under kontroll. – Det er festivalstemning, med veldig mange unge mennesker og god stemning. Vi har hatt lite bråk, men et par episoder med slåsskamper.  Oslo kommune har registrert 24.000 mobiltelefoner i Holmenkollen lørdag. Det er stort oppbud av politi, vektere, Røde Kors, brann og ambulansepersonell i Holmenkollen. Ved 16-tiden skriver politiet på Twitter at de reduserer innsatsen i Holmenkollen betraktelig. Innsatslederen sier at arrangementet er «gjennomplanlagt», og at de har gjort mye for å unngå lignende situasjoner som i 2018, da folk begynte å vandre i T-banesporene for å komme seg hjem.  – Ruter kjører for fulle mugger, sier Jørundland.  – Det er åpenbart mange under 18 år her som er beruset


Alt gikk ikke etter planen da Kari Tisjø skulle brenne ned det falleferdige uthuset. – Det er veldig flaut, men jeg får stå i det og sette det i læringsbanken min, sier hun.  På gårdsplassen ved Merkebekk i Drangedal i Telemark driver brannvesenet fortsatt med etterslukking når VG snakker med henne i 16-tiden lørdag ettermiddag. Fylkesvei 38 som ligger tett på er fortsatt delvis stengt, forteller Tisjø. Det var Telemarksavisa som fortalte historien først. Lørdagen ble forsiktig sagt ikke helt som Tisjø hadde forestilt seg da hun i 13.30-tiden helte litt diesel og satte en fyrstikk til vedstabelen i enden av det råtne uthuset fra 30-tallet. – Jeg tenkte det var midt i blinken. – Skulle grille  Her er Tisjøs oppsummering av dagen: – Siden det var blikkstille og vi fortsatt har mye snø, tenkte jeg at det var greit å brenne ned uthuset. Det ligger i god avstand til hovedhuset og jeg tenkte at det ville være borte i løpet av en halvtime, sier Tisjø.  Mens uthuset brant ned skulle hun og søsteren grille pølser og gjøre litt forskjellige ting. Hun forteller at både uthuset og hovedhuset var rivningsklare, og at det skal bygges nytt på tomten. – Men du vet, vi på landsbygda «skal bare» og tar oss litt til rette. Jeg tenkte også at det ikke gjorde noe om den ene veggen i hovedhuset skulle bli litt brun. – Spredte seg på to minutter Det tok litt tid før uthuset tok skikkelig fyr.  For sikkerhets skyld tok hun en telefon til brannvesenet «for å bekjenne sine synder», og fortelle at hun hadde kommet i skade for å sette fyr på uthuset, forteller hun. – Han ba meg følge med på hovedhuset og gi beskjed om brannen skulle utvikle seg. Det gjorde den. – Etter 15–20 minutter tok det skikkelig fyr i uthuset. Så tok det bare et par minutter før det tok fyr i endeveggen på hovedhuset. Da ringte jeg brannvesenet på nytt. I løpet av rundt 20 minutter kom det ambulanse og tre brannbiler. – Jeg tenkte jøye meg da sykebilen kom, men det er sikkert rutine. Fylkesveien ble helt stengt på grunn av varmeutviklingen. Jeg var ikke beredt på at det skulle balle sånn på seg, så jeg ble litt satt ut. Avhørt Kari Tisjø forteller at hun «la seg helt flat» i avhøret med politiet. – Jeg vet jo at det ikke er lov til å brenne noe. Men jeg hadde ikke tent på uthuset dersom hovedhuset var bebodd eller av verdi. Hovedhuset var nemlig tømt, strømmen tatt og vinduene fjernet.  – Det var klargjort for å rives forteller Tisjø. Brannvesenet har lørdag ettermiddag latt bygningene brenne ned. – Jeg hadde brannvesenet her tidligere for å spørre om de kunne brenne det ned som en øvelse. De ville gjerne det, men hadde ikke tid før i mai-juni. Så lang tid hadde ikke jeg. – Hvordan gikk det med pølsegrillingen? – Vi rakk faktisk å fyre opp engangsgrillen, men det ble så varmt på grunn av brannen at vi måtte gå ifra den. Vi kjørte i stedet til bensinstasjonen i Sannidal og tok oss en pølse der. – Lov å være uheldig Brannvesenet sier til VG klokken fem lørdag ettermiddag at det er fortsatt pågår etterslukking. – Det er lov å være uheldig. Det kan skje hvis man ikke har tenkt over at strålevarme kan smitte til nærliggende bygg, som det jo gjorde her, sier vaktleder Arild Reinhardtsen i Sør-Øst 110-sentral. Entreprenør dirigerer trafikken på stedet, opplyser de. Sør-Øst politidistrikt bekrefter at de har opprettet sak. – Vi kan bekrefte at det var en nedbrenning som kom ut av kontroll og at uthus og et annet hus er brent ned. Det har vært en patrulje på stedet og avhørt vedkommende, sier operasjonsleder Erik Ullhaug Olsen. – Blir det noe etterspill her? – Det er opp til politiadvokat eller jurist å avgjøre om det er snakk om uaktsomhet eller ikke.


I juni 2020 ble den tidligere politilederen Eirik Jensen dømt til 21 års fengsel. Nå er han stemplet soningsudyktig og løslates fra fengsel i dag. Det bekrefter eks-politimannens advokat, John Christian Elden, til VG.  – Vi har jobbet over tid med denne løslatelsen, som har vært svært viktig helsemessig for Jensen, og måttet prioriteres fremfor gjenåpningsspørsmålet. Nå vil han få tid til å arbeide videre med straffesaken i fred og ro, og gjenvinne sin helse. Det er en klok avgjørelse fra Kriminalomsorgens side, sier den tidligere politilederens advokat, John Christian Elden, til VG. Jensen er innlagt på sykehus og stemplet soningsudyktig. Løslatelsen vil i første omgang vare i seks måneder, som et såkalt straffavbrudd, altså at han ikke trenger å være i fengsel i denne perioden. Kriminalomsorgen kan beslutte at gjennomføringen av straffen skal avbrytes dersom domfeltes helsetilstand tilsier det, eller når det for øvrig foreligger særlig tungtveiende grunner som ikke kan avhjelpes på annen måte. – Kriminalomsorgen region øst har innvilget midlertidig soningsavbrudd for Eirik Jensen som følge av hans helsetilstand, bekrefter kommunikasjonsrådgiver ved kriminalomsorgen, Atle Syvertsen.  Ifølge VGs opplysninger løslates Jensen nå tidlig i ettermiddag. – Formelt er han funnet varig soningsudyktig slik han er idag, men det må vurders på nytt hver sjette måned. Enten kan han da søke benådning eller fotlenkesoning i hjemmet for videre soning, sier Elden til VG. LES VG-INTERVJUET MED JENSEN FRA I FJOR: VEIEN UT 19. juni 2020: Den tidligere polititoppen Eirik Jensen ble dømt til 21 års fengsel for grov korrupsjon og medvirkning til innførsel av store mengder hasj til Norge. Lagmannsretten mente Jensen hjalp narkotikadømte Gjermund Cappelen. Cappelens advokat, Benedict de Vibe, har ingen kommentar til løslatelsen.  Halvannen time etter domfellelsen i Borgarting lagmannsrett ble Jensen pågrepet av Spesialenheten for politisaker og satt i fengsel.  Siden den gang har den tidligere polititoppen sonet dommen i Kongsvinger fengsel, helt frem til desember i fjor: Da ble Jensen overført til et sykehus på Østlandet på grunn av sin helsetilstand. I januar i år ble Jensen tilbakeført til Kongsvinger fengsel, men etter et par dager var han tilbake på sykehuset. I fjor sommer var VG på besøk i fengselet. Da hadde Jensen sonet to år av dommen. Den tidligere politilederen fortalte at han stort sett var på cellen og jobbet med å få straffesaken sin gjenopptatt. – Jeg ... føler at jeg håndterer det. Problemet er at jeg har ikke noe måleparameter. Selvfølgelig blir jeg påvirket, men jeg er ikke i stand til å vurdere det selv, jeg lever i en boble der inne. Jeg har satt hele livet på vent, alt som er hyggelig og morsomt, er borte, så jeg må leve innenfor disse fire veggene, sa Jensen da. Jensen mener fortsatt at han er uskyldig dømt. Det var i utgangspunktet 12 år til han kunne søke prøveløslatelse.  I slutten av november 2020 stilte Eirik Jensen opp i et intervju med Avisa Oslo. Da hadde han sonet om lag seks måneder av dommen på 21 år. Jensen fortalte da at han blant annet hadde gått ned ni kilo i vekt. – Det går ikke akkurat bra. Jeg sover dårlig og sitter på cellen 24 timer i døgnet. Stirrer på veggene og ut vinduet. Jeg spiser ikke, har ingen matlyst. Det er ikke noe som frister, sa Jensen til lokalavisen.


Kinas sterke leder Xi Jinping snakker om å «bygge en hær i verdensklasse», og sjansen for at han besøker Moskva øker. – Kina sees på som USAs hovedutfordrer, forklarer norsk ekspert. I forrige uke la amerikansk etterretning frem sin hovedbekymring: Økende konflikt med et sterkere, mer offensivt og mer konfronterende Kina. I helgen ble det enda tydeligere da Kinas president Xi Jinping understreket at landet må bygge en «hær i verdensklasse», som vil kunne «gå seirende ut av krig». Mandag tok Xi til orde for å styrke finansieringen av det kinesiske militære i sin tale i Folkekongressen i Beijing. – Vi bør fremme moderniseringen av det nasjonale forsvaret og den militære konstruksjonen, og bygge folkehæren til en mur av stål som effektivt ivaretar nasjonal suverenitet, sikkerhet og utviklingsinteresser, sa Xi. Den kinesiske folkekongressen godkjente tidligere i år å øke Kinas forsvarsbudsjett med 7,2 prosent. – Uttalelsene om å bygge en hær i verdensklasse, som vil kunne vinne en krig, er en videreføring av det Xi har stått for. Det er i tråd med at konflikten om Taiwan har økt i intensitet, forklarer Henrik Stålhane Hiim, Kina-ekspert og leder for Senter for internasjonal sikkerhet, ved Institutt for forsvarsstudier. Hiim påpeker at det amerikanske forsvaret allerede i fjor pekte på at Kina var dets viktigste motstander, og Russland på annenplass. – Merk at USA pekte mot Kina, samtidig som krigen i Ukraina raste for fullt. Uroen øker på både amerikansk og kinesisk side, forklarer Hiim. Ifølge eksperten har begge sider grunn til å føle at konflikten rundt Taiwan har endret seg, i kjølvannet av at daværende ledere for Kongressen, Nancy Pelocy besøkte Taiwan i fjor høst. – Kina mener at USA har endret sin politikk noe, samtidig som Kina utvilsomt har intensivert presset mot Taiwan, påpeker Hiim. Xi nevnte i talen mandag Kinas planer for en «gjenforening» med Taiwan, men var noe mer forsiktig i sine uttalelser enn han har vært før. Han gjentok nemlig ikke tidligere uttalelser om at Kina ikke ville utelukke bruk av militær makt mot Taiwan. Taiwan har et demokratisk selvstyre og har hatt en uavhengig regjering siden 1949. Kina anser imidlertid øya og dets rundt 23 millioner innbyggere som en frafallen del av sitt territorium. Etter Russlands invasjon av Ukraina har det vært økende bekymring for at Kina også kan ta i bruk militærmakt i sitt langvarige territorielle krav på Taiwan. Bakgrunn: Slik er styrkeforholdet: Taiwan er sjanseløse De siste ukene har det kommet stadig nye meldinger som peker mot at Kina nærmer seg å gi støtte til Russland i krigen i Ukraina. Et eksempel var møtet mellom Xi Jinping og diktatoren fra Belarus, Aleksandr Lukasjenko, i forrige uke. Lukasjenko er nært alliert med Russlands president Vladimir Putin. – I vesten har en del trodd, og håpet, at Kina ville bryte eller bygge ned sine bånd til Russland. Det har ikke skjedd. Kina har videreført sitt nære vennskap med Russland, til tross for krigen, sier Hiim. USA har advart mot at Kina planlegger å støtte Russland med våpen. – Kina har påpekt en dobbeltmoral i at USA kan sende våpen til Ukraina, men nekter andre land å sende våpen til Russland. Men like fullt tror jeg Kina holder på sin nøytralitet. Å sende våpen til Russland vil ødelegge Kinas forhold til Europa, i en tid der forholdet til USA allerede er anstrengt. Mandag kom det ubekreftede meldinger om at Xi har planer om å reise til Russlands hovedstad Moskva og møte Putin, og at besøket kan skje om kort tid. Reuters erfarer at det kan skje allerede neste uke, noe de baserer på «informerte kilder». Hverken kinesiske eller russiske myndigheter har gitt kommentar på saken, melder NTB. – Det vil svekke synet på Kina som nøytrale. Samtidig vil det ikke være veldig overraskende. Putin er den lederen Xi møtte først, og den han har møtt flest ganger, påpeker Hiim


Oslo-politiet pågrep fredag kveld en mann som truet tilfeldige personer med kniv. Én av dem var 25 år gamle Umeir.  Da VG snakker med 25-åringen like over midnatt er han akkurat ferdig i avhør hos politiet.  Hendelsen skjedde litt over klokken 22.00 fredag kveld, da Umeir stanset bilen han kjørte ved et fotgjengerfelt i området Alexander Kiellands plass. – En mann stoppet opp foran meg og så på meg i noen sekunder, før jeg vinket ham bort. Da kom han opp på førersiden og tok frem en kniv, sier han til VG.  – Jeg fikk panikk og ga gass. Da jeg stoppet opp cirka fem meter lengre frem, så jeg at han beveget seg bortover mot St. Hanshaugen. Jeg åpnet opp bildøren og skrek «hva faen er det du holder på med?». – Truende Umeir forteller at han fikk en vond magefølelse, og at han ringte politiet samtidig som han fulgte nøye med på og etter mannen. – Da han hadde kommet bort til St. Hanshaugen senter gikk han mot et ektepar. Han forsøkte å hilse på kvinnen, men ektemannen tok vekk hånden hans. Da tok han frem kniven igjen, sier Umeir. – Ekteparet kom seg unna, og mannen begynte å bevege seg videre bortover mot St. Hanshaugen.  Umeir forteller at han opplevde hele situasjonen som truende. – Da jeg ble truet satt jeg i en låst bil. Men da han tok frem kniven mot ekteparet, fikk jeg panikk. Det var skummelt.  Kjent for politiet  Klokken 22.30 meldte politiet at mannen, som er norsk og i 30-årene, var pågrepet.  Han er kjent for politiet fra før. Da de første meldingene kom inn, definerte politiet det som en PLIVO-hendelse – som står for pågående livstruende vold. Men etter pågripelsen sa politiet at det ikke var fare for publikum, og at de ikke trodde at flere potensielle gjerningspersoner var involvert.  Ønsker kontakt med vitner  VG har forelagt det Umeir forteller til krimleder Mona Nordby. – Vi sitter med det samme bildet som du opplyser om nå. Vi er ferdige på stedet. Det ble søkt etter skadede personer, men ikke funnet noen. Nordby ønsker på nåværende tidspunkt ikke å gå ut med hvor mange som skal ha blitt truet, da det fortsatt er tidlig i etterforskningen. – Vi vil gjerne komme i kontakt med vitner til hendelsen, eller personer som kan ha flere opplysninger, sier hun. De kan kontakte politiet på telefon 02800.

Knivdrama i Oslo:  - Jeg åpnet opp døra og skrek


Marius Borg Høiby (25) har blitt nabo med sin mor kronprinsesse Mette-Marit og kronprins Haakon. – Marius Borg Høiby disponerer i en kortere periode en av boligene på Skaugum gård, skriver kommunikasjonssjef for slottet, Guri Varpe, i en e-post til VG. Boligen som Borg Høiby nå er registrert på er en del av Skaugum gård i Asker sørvest for Oslo – kronprinsparets private residens. Kronprins Haakon og kronprinsesse Mette-Marit har bodd i hovedhuset på gården siden desember 2003. Skaugum gård er Kronprinsens enkeltpersonforetak for all drift knyttet til gårdseiendommen, og inntektene til Skaugum gård består i hovedsak av leieinntekter fra tolv boenheter, lager og jordbruks- og beiteareal.  Det er altså en av disse boenhetene Borg Høiby nå disponerer.  Ifølge offentlige register er boligen er registret som en enebolig på 164 kvadrat og tre etasjer. – Hva betaler Marius Borg Høiby for å disponere denne boligene? – Vi har ingen opplysninger om de private forholdene, skriver kommunikasjonssjef Varpe. Borg Høiby bodde tidligere med sin ekskjæreste i Tønsberg – et brudd som ble kjent i mars 2022. I starten av november skrev Dagbladet at boligen var blitt solgt. I september ble det kjent at Borg Høiby dater influencer Nora Haukland, kjent fra blant annet realityserien «Love Island» som gikk på TV 2. Sjekk intervjuet VGTV-gjorde med Haukland i september: De to hadde den gangen datet hverandre siden april, noe Haukland fortalte VG i september i forbindelse med at hun bekreftet romansen. I oktober viste kjæresteparet seg for første gang offentlig sammen, arm i arm på Alexandra Joner og Runar Vatnes halloweenfest.


Erling Braut Haaland (22) forteller om den krasse kritikken som møtte ham rett i forkant av Premier League-sesongen. Haaland har hatt en enorm start i Manchester City. 22-åringen står med spinnville 18 scoringer etter 13 Premier League-kamper, og har hatt en lengre fotballpause som følge av VM i Qatar. I et nytt Viaplay-intervju, «Haaland Conquers England», som slippes tirsdag kveld, forteller den norske stjernespissen om skepsisen og kritikken som kom like før ligadebuten mot West Ham. Uken før den vanvittige debuten - og de påfølgende scoringene - stusset flere over Haalands sjansesløsing i blant annet Community Shield-finalen mot Liverpool. Nå ser jærbuen positivt på sjansesløsingen. – For å være ærlig tror jeg det var bra at jeg bommet på de sjansene, for å bli minnet på at man ikke kan være 99 prosent. Man må være 100 prosent. Jeg tenker at det var en bra ting, slik at jeg var enda mer skjerpa i uka etter, sier spissen til Viaplay. Intervjuet er gjort av danske Jan Mølby, som blant annet spør om Haaland selv har tenkt på hvor mange scoringer han måtte ha for at sesongen skulle bli en suksess. – Nei, jeg tenkte ikke på antall mål. Jeg var den største floppen etter at jeg misset på åpent mål mot Liverpool, og ja ... det er ikke noe problem, sier Haaland om denne kjempemissen: Han forteller også at han aldri var i tvil om at han ville passe inn i de regjerende seriemesternes spillestil. – Folk som sa at jeg ikke kom til å gjøre det sa det kanskje for å få oppmerksomhet, men hva kan man gjøre? Man kan ikke bry seg om det folk tenker og sier, for man kan ikke kontrollere det, sier Haaland. – Jeg visste at jeg ville passe inn, og jeg er ikke overrasket. Men egen stjernestatus – er han klar over den? Haaland forteller også om hvor høyt suksess i Champions League står for ham. Jærbuen beskriver det som sin største drøm. – Alle vet det, det er å vinne Champions League. Forhåpentligvis vil jeg gjøre det i løp av livet mitt, sier Haaland. Manchester City har foreløpig ikke vunnet det gjeve trofeet. Det nærmeste Pep Guardiola og City har vært var i 2021, da de lyseblå tapte finalen for Chelsea.


Kvinnen har diktet opp både tvillinger og trillinger for å få store pengesummer fra Nav. I Haugaland og Sunnhordland tingrett er hun nå dømt til ubetinget fengsel i seks måneder og en bot på 5000. Tobarnsmoren i 30-årene fra Sandnes er dømt for to grove bedrageri til et samlet beløp av 418 860 kroner.  Hun har erkjent straffskyld.  Flere ganger har hun forfalsket dokumenter og søkt om penger til Nav for falske graviditeter, ifølge dommen: Å fremvise et forfalsket dokument til offentlig myndighet er et alvorlig straffbart forhold, skriver de i dommen. Fornøyd – men vurderer å anke Tiltalte fremsto angrende i retten og forklarte at hun forsto hvor gale hennes handlinger har vært, står det i dommen. Hun har også begynt å nedbetale gjelden til Nav. Forsvarer Svein Kjetil Lode Svendsen i Elden Advokatfirma sier til VG at de vurderer å anke. – Klient er fornøyd med at retten reduserte straffen med to måneder, men hun mener at retten burde gitt henne samfunnsstraff, skriver han til i SMS. Kreft og promillekjøring Retten mener også at kvinnen har løyet på seg en kreftdiagnose i en sak om barnefordeling i 2020. Tiltalte har forklart at hun gjorde dette for å få sympati i retten og at det kanskje kunne føre til at hun fikk mer samvær med barna.  Av andre overtredelser kan nevnes bilkjøring under påvirkning av opioider i januar 2021, og THC i november samme år. Kvinnen blir derfor ikke å se på veien fremover: Hun har mistet lappen i seks måneder og må ta delvis ny førerprøve hvis hun vil ha den tilbake etter det. Hun har også fått inndratt en PC, printer og stempel med «Stavanger universitetssykehus».